text:
31
Lawa ngemadvodzana aDavide latalelwa wona aseseHebroni:
Litubulo bekungu-Amnoni, labetalwa ngu-Ahinowami waseJezreyeli;
yesibili bekunguDanyela, labetalwa ngu-Abigayili waseKhameli;
2yesitsatfu bekungu-Absalomu labetalwa nguMakha, indvodzakati yaThalmayi, inkhosi yaseGeshuri;
yesine bekungu-Adoniya, labetalwa nguHagithi;
3yesihlanu bekunguShefathiya, labetalwa ngu-Abitali;
yesitfupha bekunguJithreyamu, labetalwa ngumkakhe Egla.
4
1 Khos. 2:11
1 Khr. 29:27
Onkhe lamadvodzana lasitfupha Davide wawatalelwa aseseHebroni, lapho abusela khona iminyaka lesikhombisa netinyanga letisitfupha.
Davide wabusela eJerusalema iminyaka lengema-33, 5
watalelwa emadvodzana lamanyenti lapho.
Umkakhe Bhatisheba,Letinye tincwadzi tekucala titsi “Bhatishuwa” indvodzakati ya-Amiyeli, wamtalela emadvodzana lamane, lekwakuboShamuwa,NgesiHebheru “Shimeya” uke abhalwe ngekutsi “Shamuwa” naShobabi, naNathani kanye naSolomoni.
6Abenemadvodzana lamanye lekwakuboJibhari, na-Elishuwa,“Elishuwa” letinye tincwadzi letinyenti tekucala titsi “Elishama” na-Elifeleti, 7naNoga, naNefegi, naJafiya, 8na-Elishama, na-Eliyada kanye na-Elifeleti; abeyimfica asawonkhe. 9
Onkhe lawa bekungemadvodzana aDavide, ngaphandle kwalawa labetalwa ngemaphovela akhe. Thamari abengudzadzewabo.
10
14:31
Mat. 1:7
Laba-ke bekuyintalelwane yenkhosi Solomoni:
Kusukela kuye kwalandzela Rehobowamu, umsa wakhe,
kweta Abiya, umsa wakhe, kweta Asa, umsa wakhe,
kweta Jehoshafati, umsa wakhe,
11
11:2,12
2 Khos. 12:21
15:1,7
kweta Jehoramu,“Jehoramu” nome “Joramu” umsa wakhe, kweta Ahaziya, umsa wakhe,
kweta Jowashi, umsa wakhe,
12kweta Amasiya, umsa wakhe, kweta Azariya, umsa wakhe,
kweta Jothamu, umsa wakhe,
13
16:20
20:21
kweta Ahazi, umsa wakhe, kweta Hezekiya, umsa wakhe,
kweta Manase, umsa wakhe,
14
kweta Amoni, umsa wakhe, kweta Josaya, umsa wakhe.
15
24:17
Emadvodzana aJosaya bekuboJohanani, litubulo,
naJehoyakimu, naSedekiya, naShalumi.
16Labalandzela Jehoyakimu bekunguJehoyakhini,“Jehoyakhini” ngesiHebheru “Jekhoniya” umsa wakhe, naSedekiya.
17Titukulwane taJehoyakhini“Jehoyakhini” ngesiHebheru “Jekhoniya” lowatfunjelwa eBhabhulona bekuboSalatiyeli, umsa wakhe, 18naMalkhiramu, naPhedaya, naShenasari, naJekamiya, naHoshama kanye naNedabiya.
19Emadvodzana lamabili aPhedaya bekuboZerubhabheli naShimeyi. Emadvodzana aZerubhabheli bekuboMeshulamu naHananiya. Dzadzewabo bekunguShelomithi. 20Lamanye emadvodzana akhe lasihlanu bekuboHashubha, na-Oheli, naBherekhiya, naHasadiya, naJushabi Hesedi.
21Hananiya abenemadvodzana lamabili lekwakuboPhelatiya naJeshaya. Jeshaya abenguyise waRefaya, labenguyise wa-Arinani, labenguyise wa-Obadiya, Obadiya anguyise waShekhaniya.Lelivesi alicondzakali kahle 22Shekhaniya abenendvodzana lekwakunguShemaya; emadvodzana aShemaya bekuboHathushi, na-Igali, naBhariya, naNeyariya, naShafati; abesitfupha asawonkhe. 23Emadvodzana aNeyariya bekubo-Eliyoyenayi, naHizkiya, na-Azrikamu; abematsatfu asawonkhe. 24Emadvodzana a-Eliyoyenayi bekuboHodaviya, na-Eliyashibi, naPhelaya, na-Akhubi, naJohanani, naDelaya, na-Anani; abesikhombisa asawonkhe.


c: text/html

text:
141
Mak. 11:22
“Inhlitiyo yenu ingakhatsateki, kholwani nguNkulunkulu nikholwe nangimi. 2Ekhaya laBabe kunetindlu letinyenti; ngisaya kunilungisela indzawo. Ngabe anginitjeli loko kube akunjalo. 3
17:24
Fil. 1:23
Nase ngiyile nganilungisela indzawo, ngiyawubuya nginilandze, nite kimi, kuze kutsi lapho ngikhona nibe khona nani. 4Niyayati indlela leya lapho ngiya khona.”
5Tomase watsi kuye: “Nkhosi, asati lapho uya khona. Indlela singayati njani?”
6
11:25
Heb. 10:19
Jesu watsi kuye: “Mine ngiyindlela, neliciniso, nekuphila. Kute longeta kuBabe nakangeti ngami.
7“Kube beningati mine ngabe niyamati naBabe. Kepha kusukela manje niyamati, nimbonile.”
8Filiphu watsi kuye: “Nkhosi, sibonise uYihlo, sitakweneliseka.”
9
17:21
Heb. 1:3
Jesu watsi kuye: “Senginesikhatsi lesidze nginani, kodvwa nanyalo awukangati, Filiphu? Lowo losabone mine, umbonile naBabe. Usho kanjani kutsi: ‘Sibonise uYihlo’? 10
Filiphu, awukholwa yini kutsi ngikuBabe, naBabe ukimi? Lamavi lengiwakhulume kini, angitikhulumeli mine, kodvwa Babe lohlala kimi nguye lowenta umsebenti wakhe ngami. 11
Ngikholweni kutsi ngikuBabe, naBabe ukimi. Nakungenjalo ngikholweni ngenca yalemisebenti.
12
Imis. 1:8
5:12
“Ngicinisile, ngicinisile, ngitsi kini: Lowo lokholwa ngimi uyawuyenta lemisebenti lengiyentako; yebo, uyakwenta nalengetulu kwalena, ngobe mine ngiya kuBabe. 13
Mak. 11:24
Joh. 15:7,16
16:23
Jak. 1:5
1 Joh. 5:14
Ngiyakwenta nome ngabe yini leniyicelako egameni lami, kuze inkhatimulo yaBabe ibonakaliswe eNdvodzaneni. 14Nanicela nome yini kimi egameni lami, ngiyawunentela yona.”
15
“Naningitsandza, nitawugcina imiyalo yami. 16
16:7
Imis. 2:1
Ngiyawucela kuBabe kutsi aniphe lomunye uMdvudvuti kutsi abe kanye nani kuze kube phakadze, 17
16:13
Rom. 8:26
yena unguMoya weliciniso, live lelingeke limemukele, ngobe lingamboni futsi lingamati. Kodvwa nine niyamati, ngobe uhlala nani, futsi uyawuhlala kini.
18
“Ngingeke nginishiye nitintsandzane, ngitawubuya ngite kini. 19
Kodvwa sekusele sikhashana live lingabe lisangibona, noko nine niyawungibona, ngobe mine ngiphila, nani futsi niyawuphila. 20
Ngalelo langa nine niyakwati kutsi ngikuBabe nekutsi nine nikimi, njengobe nami ngikini.
21“Lowo lonemiyalo yami futsi ayigcine, nguye-ke longitsandzako. Lowo lotsandza mine uyawutsandvwa nguBabe, nami ngiyawumtsandza ngitibonakalise kuye.”
22Judasi, kungesiye Judasi Skariyothi, watsi kuye: “Nkhosi, utatibonakaliselani kitsi? Yini ungatibonakalisi eveni?”
23
Joh. 15:10
1 Khor. 3:16
Ef. 3:17
Jesu wamphendvula watsi: “Umuntfu nakangitsandza, uyawugcina emavi ami. Babe uyawumtsandza. Tsine-ke naBabe siyawuta kuye, sihlale naye. 24
1 Joh. 2:4
Umuntfu longangitsandzi mine, akawagcini emavi ami. Lamavi leniwevile akasiwo emavi ami, kodvwa ngaBabe longitfumile.
25“Letintfo ngitikhulumile kini ngesikhatsi ngisenani. 26
Luk. 24:49
Joh. 15:26
Kepha uMeluleki, Moya Longcwele, Babe latamtfumela egameni lami, utanifundzisa konkhe, anikhumbute konkhe lenginitjele kona.
27
Rom. 5:1
Fil. 4:7
“Nginishiya nekuthula. Lokuthula lenginipha kona akufanani nesipho selive. Tinhlitiyo tenu tingabokhatsateka futsi tingesabi. 28
6:10
Ningivile ngitsi kini: ‘Ngiyahamba, kodvwa ngitawubuya ngite kini.’ Kube beningitsandza, ngabe niyajabula kutsi ngiya kuBabe, ngobe Babe mkhulu kunami. 29
Manje senginitjele loku ngaphambili kwekutsi kwenteke, kuze kutsi nakwenteka, nikholwe. 30
16:11
Ef. 2:2
Angisenakukhuluma kabanti nani, ngobe nangu umbusi walelive aseta, akanamandla etikwami. 31
Kodvwa konkhe loku kwentekela kutsi live lati kutsi Babe ngiyamtsandza, nekutsi ngenta njengobe yena angiyalile.
“Sukumani, sambe!”

robotstxt: allowed

filter: keep


text:
41
Mat. 18:25
Umfati walomunye webaphrofethi wakhala ku-Elisha, watsi: “Inceku yakho, lebekuyindvodza yami, seyifile; nawe uyati kutsi beyesaba Simakadze. Manje lomuntfu lebeyimkweleda uyeta utawutsatsa lamadvodzana ami lamabili, kutsi ayekuba tigcili takhe.”
2
Elisha wambuta watsi: “Pho, ngingakusita ngani? Ngitjele kutsi unani endlini yakho?”
Lomfelokati wamphendvula, watsi: “Incekukati yakho kute lenako ekhaya, ngaphandle kwemafushana nje lamancane.”
3Elisha watsi: “Hamba ucele bonkhe bomakhelwane bakho bakunike tindziwo letingenalutfo. Ungaticeli tibe mbalwa. 4Ubobe sewuyangena wena nemadvodzana akho, bese nitivalela ngekhatsi. Ubotsela lamafutsa kuto tonkhe tindziwo, lutsi lolo nalolo ludziwo lungagcwala ulubeke eceleni.”
5Wesuka lomfelokati ku-Elisha. Emvakwaloko lomfelokati nemadvodzana akhe bangena endlini, bavala umnyango. Lomfelokati wacala watsela emafutsa etindziweni, emadvodzana akhe amniketa letindziwo, yena wachubeka nekutsela ekhatsi. 6Tatsi nase tigcwele tonkhe letindziwo, wabuta kutsi lusekhona yini lolunye ludziwo.
Lenye yemadvodzana akhe yaphendvula, yatsi: “Sekute ludziwo lolusasele.” Emafutsa ase ayancamuka kutfululeka.
7Wahamba wayawubikela lomuntfu waNkulunkulu, wafike waphendvula watsi: “Hamba uyewutsengisa lamafutsa, bese ukhokha leto tikwelede takho. Wena nemadvodzana akho sewutawuphila ngaloko lokutawusala.”
8Ngalelinye lilanga Elisha waya eShunemu. Kwakukhona umfati labenjingile kuleyo ndzawo, wacela Elisha kutsi aphambukele kakhe, khona atewutfola lokuya ngasetfunjini. Ngako abetsi njalo nje nakendlula kuleyo ndzawo, aphambukele kuyawudla. 9Lomfati wase ukhuluma nendvodza yakhe, watsi: “Ngiyati kutsi lendvodza levamise kuphambukela lapha ekhaya ingumuntfu longcwele waNkulunkulu. 10Asakhe likamelo lelincane etikwendlu, bese sifaka umbhedze, nelitafula, nesitulo kanye nesibane ngekhatsi. Kutabotsi njalo nje nakendlula, angene, ahlale khona, nakete lapha kitsi.”
11Ngalelinye lilanga watsi Elisha nakefika, wenyukela ekamelweni lakhe lelalisetulu, wafike wacambalala. 12Wakhuluma kuGehazi, inceku yakhe, watsi: “Ase ubite lomfati waseShunemu.” Ngako wambita, wafike wema embikwakhe. 13Elisha wakhuluma kuGehazi, watsi: “Mtjele utsi: ‘Seningene kuyo yonkhe lenhlupheko ngenca yetfu. Manje wena ungentelwani? Singakukhulumela yini enkhosini nome endvuneni yemphi?’ ”
Lomfati waphendvula, watsi: “Nginemuti lena kubantfu besive sakitsi.”
14Elisha wabuta, watsi: “Yini longentelwa yona?”
Gehazi waphendvula, watsi: “Empeleni, akanandvodzana, kantsi nendvodza yakhe seyikhule kakhulu.”
15Elisha watsi: “Mbite.” Wambita; weta wafike wema ngasemnyango. 16
Elisha wakhuluma kulomfati, watsi: “Cishe ngalesikhatsi ngemnyaka lotako, utawube ugone indvodzana.”
Lomfati wekhuta imihlolo, watsi: “Cha, nkhosi yami, incekukati yakho ungayiyengi, muntfu waNkulunkulu!”
17Kodvwa lomfati wakhulelwa, kwatsi ngemnyaka lolandzelako wabeleka indvodzana, cishe ngasona leso sikhatsi lesasibekwe ngu-Elisha; kwaya njengobe Elisha abeshito.
18Lomntfwana wakhula, kwatsi ngalelinye lilanga waphuma waya kuyise, labenebavuni ensimini. 19Lomfana wakhala kuyise watsi: “Ngafa yinhloko! Ngafa yinhloko!”
Uyise watfuma sisebenti watsi: “Mtsatse ummikise kunina.” 20Satsi lesisebenti kube simetfwale, safike samnika unina. Lomfana wagona kunina kwaze kwaba ngusemini, wabe sewuyafa. 21Unina wenyuka naye wafike wambeka etikwembhedze wemuntfu waNkulunkulu; wavala umnyango, waphumela ngephandle.
22Wabita indvodza yakhe, watsi kuyo: “Ngicela lesinye setisebenti kanye nembongolo, khona ngitekuya kulomuntfu waNkulunkulu ngekushesha, ngiphindze ngibuye.”
23Yabuta yatsi: “Pho, uyelani kuye lamuhla? Isengaketfwasi inyanga, futsi akusilo neliSabatha.”
Lomkakhe watsi: “Kulungile.”
24Wekhweta sihlalo embongolweni, watsi kulenceku: “Hamba embili; ungahambi kancane ungakatjelwa ngimi.” 25
Ngako waphuma wahamba, waze wefika kulomuntfu waNkulunkulu eNtsabeni iKhameli.
Watsi nakabona lomfati asesekhashane, wakhuluma kuGehazi, inceku yakhe, watsi: “Ase ubuke! Nanguya lomfati waseShunemu! 26Gijima uyekumhlangabeta, ufike umbute utsi: ‘Uyaphila yini? Isaphila yini indvodza yakhe? Umntfwana wakho yena usaphila yini?’ ”
Lomfati waphendvula watsi: “Konkhe kuhamba kahle.”
27Watsi kube efike kulomuntfu waNkulunkulu entsabeni, wabamba tinyawo ta-Elisha. Gehazi weta kuye wafike wamfuca, amkhweshisa; kodvwa lomuntfu waNkulunkulu watsi: “Myekele! Uselusizini lolukhulu, kodvwa Simakadze ungifihlele loko, futsi nami abesengakangitjeli.”
28Lomfati wakhuluma watsi: “Ngake ngayicela yini kuwe indvodzana, nkhosi yami? Angikutjelanga yini ngatsi: ‘Ungangivuseli litsemba’?”
29
Elisha wakhuluma kuGehazi, watsi: “Shesha uvunule, utsatse indvuku yami uyiphatse ngesandla sakho, ugijime. Lohlangana naye endleleni, ungambingeleli, kantsi nakukhona lokubingelelako, ungavumi. Lendvuku yami ubofike uyibeke etikwebuso balomfana.”
30Kodvwa unina walomntfwana wakhuluma, watsi: “Ngifunga ngekuphila kwaSimakadze nangekwakho, ngitsi ngingeke ngisuke kuwe.” Ngako Elisha wavele wasukuma walandzela lomfati. 31Gehazi wahamba embili, wafike wabeka lendvuku etikwebuso balomfana, kodvwa kwabate umsindvo nome ingucuko. Ngako Gehazi wase uyancandzeka uhlangabeta Elisha, wafike wamtjela, watsi: “Lomfana akavuki.”
32Watsi kube Elisha efike kulendlu, wakhandza lomfana afile, alele embhedzeni wakhe. 33
Imis. 9:40
Wangena, wabavalela umnyango bobabili, wase uthandaza kuSimakadze. 34
Imis. 20:10
Wekhwela embhedzeni, wabhabhalala etikwalomfana, umlomo wacondzana nemlomo, emehlo acondzana nemehlo, tandla tacondzana netandla. Watsi asatelula etikwakhe, umtimba walomfana wafutfumala. 35Elisha wesuka lapho wahambahamba lapha ekamelweni, waphindze wabhabhalala etikwalomfana. Lomfana watsimula kasikhombisa, wase uvula emehlo.
36Elisha wabita Gehazi, watsi kuye: “Bita lomfati waseShunemu.” Wambita. Watsi kube efike, watsi kuye: “Tsatsa indvodzana yakho.” 37Lomfati wangena, wawela etinyaweni ta-Elisha, wakhotsamela emhlabatsini. Wase utsatsa lendvodzana yakhe, waphuma nayo.
38
6:1
Elisha wancandzeka wabuyela eGilgali; bekunendlala kuleso sifundza. Satsi lesicumbi sebaphrofethi sisahlangene naye, wakhuluma kulenceku yakhe, watsi: “Ase ubeke libhodo lelikhulu etiko, uphekele nankha emadvodza sitjulo.”
39Lomunye wabo wahamba waya ematsafeni wayakukha imibhidvo, wakhandza intsandzela. Wabutsa lamanye emaselwa kuyo wawagcwalisa engutjeni yakhe. Watsi kube efike ekhaya, wawacoba wawafaka ekhatsi kulelibhodo lesitjulo, nome labanye babengati kutsi kuyini. 40Lesitjulo saphakelwa lamadvodza, kodvwa batsi basacala nje kudla, bakhala batsi: “Hawu, muntfu waNkulunkulu! Kunekufa lapha ebhodweni!” Base bayakuyekela kukudla.
41Elisha watsi: “Letsani fulaha.” Wase umfaka ekhatsi ebhodweni, watsi: “Phakelani labantfu badle.” Kwabate lokwaba yingoti ebhodweni.
42
Mat. 14:15
15:32
Mak. 6:35
8:1
Luk. 9:12
Joh. 6:5
Kwabe sekufika indvodza leyayiphuma eBhali Shalisha, iletsele lomuntfu waNkulunkulu imikhama yetinkhwa letingema-20 tebhali yetilinga kanye netihloko takolo lomusha emnyakeni. Elisha wakhuluma watsi: “Nika labantfu batekudla.”
43Inceku yakhe yabuta, yatsi: “Ngingabaphakela kanjani lentfo lencane bantfu labalikhulu?”
Kodvwa Elisha waphendvula, watsi: “Nika labantfu badle. Ngobe nguloko lokushiwo nguSimakadze, utsi: ‘Bayawukudla, kuze kusale.’ ” 44Wabe sewuyabaphakela, wakubeka embikwabo, badla, kwaze kwasala; kwaya njengekwelivi laSimakadze.


text:
161
Ngemnyaka weli-17 wekubusa kwaPhekha, umsa waRemaliya, Ahazi, umsa waJothamu, inkhosi yakaJuda, wacala kubusa. 2Ahazi abeneminyaka lengema-20 budzala, nakabekwa kuba yinkhosi. Wabusela eJerusalema iminyaka leli-16. Akazange ahambe etinyatselweni teyise Davide, wenta lokubi emehlweni aSimakadze Nkulunkulu wakhe. 3
Dut. 18:10
2 Khos. 8:18
Wahamba etinyatselweni temakhosi aka-Israyeli, yena-ke wadzimate wanikela nangendvodzana yakhe kutsi ishiswe ngemlilo;“ishiswe ngemlilo” nome “yengciswe emlilweni” alandzela imikhuba lesinengiso yaletive takhona Simakadze labeticoshe ngesikhatsi nakufika ema-Israyeli. 4Wanikela nangemihlatjelo, watfuncisa imphepho etindzaweni letiphakeme, nasetulu eticongweni temagcuma, nangephansi kwetihlahla letikhulu letendlala emagala ato.
5
Isa. 7:1
Kwase kusuka boResini, inkhosi yaseSiriya, naPhekha, umsa waRemaliya, inkhosi yaka-Israyeli, bashulungana bayawuhlasela iJerusalema, bavimbetela Ahazi, kodvwa bangete bamkhona. 6
2 Khos. 14:22
Ngaleso sikhatsi Resini, inkhosi yaseSiriya, yabuyisela i-Elathi eSiriya ngekudvungulula onkhe emadvodza akaJuda. Ema-Edomu ase ayawungena e-Elathi ayakwakha khona, ahlala lapho kuze kube ngulamuhla loku.
7Ahazi watfumela tigijimi kuyawutjela Thiglathi Phileseri, inkhosi yase-Asiriya, watsi: “Ngiyinceku lesisebenti sakho. Khuphuka utengephula etandleni tenkhosi yaseSiriya nasenkhosini yaka-Israyeli, naba bangihlasela.” 8
2 Khos. 12:18
18:15
Ahazi watsatsa isiliva negolide leyayingatfolakala ethempelini laSimakadze nasendlini yengcebo yasesigodlweni senkhosi, wakutfumela njengesipho enkhosini yase-Asiriya. 9
Thiglathi Phileseri, inkhosi yase-Asiriya, wasemukela sicelo sa-Ahazi, washuca nemphi yakhe wayawuhlasela iDamaseko, wayitfumba, wabulala Resini, wase utfumba labantfu bakhe wabayisa eKhiri.
10Inkhosi Ahazi yase iya eDamaseko yayawuhlangana naThiglathi Phileseri, inkhosi yase-Asiriya. Wafike wabona lilati eDamaseko, wase utfumela umfanekiso walo ku-Uriya, umphristi, kanye nayo yonkhe imininingwane yekwakhiwa kwalo. 11Ngako Uriya, umphristi, wase wakha lilati ngekulandzela yonkhe ipulani leyayitfunyelwe yinkhosi Ahazi iseseDamaseko; walakha walicedza, inkhosi Ahazi isengakabuyi. 12Inkhosi yatsi nayifika ibuya eDamaseko, yalibona lelilati, yasondzela yayakwetfula iminikelo kulo.“yayakwetfula umnikelo kulo” nome “yakhuphuka kulo” 13Wanikela ngemnikelo wakhe wekushiswa, nangewalokutinhlavu, watfululela nemnikelo wakhe wesinatfo, wanyenyeta nangengati yemnikelo wakhe webudlelwane“webudlelwane” nome “wekuthula” etikwelilati. 14
Lilati lelitfusi lelalime embikwaSimakadze walisusa ekungeneni kwelithempeli emkhatsini welilati lelisha nendlu yaSimakadze, waliletsa ngasenyakatfo yelilati lelisha.
15Inkhosi Ahazi yase iyala umphristi Uriya, yatsi: “Kulelilati lelikhulu lelisha, ubonikela ngemnikelo wasekuseni wekushiswa kanye nangemnikelo wasentsambama walokutinhlavu, nangemnikelo wenkhosi wekushiswa, nangemnikelo wayo walokutinhlavu, nangemnikelo wekushiswa wesive sonkhe, nangemnikelo waso walokutinhlavu, nangemnikelo waso wesinatfo. Ubonyenyeta etikwelilati yonkhe ingati yemnikelo wekushiswa neyemihlatjelo. Kodvwa mine ngitawusebentisa lelilati lelitfusi, nangifuna teluleko.” 16Umphristi Uriya wenta njengobe inkhosi Ahazi imyalile.
17
Inkhosi Ahazi yatsatsa lamaphanela latikwele lasemaceleni kuletincodlana letindondiswako, yesusa nalemigezelo kuto. Yesusa nalelibhavu kuletinkunzi telitfusi letatilisimisile, yalibeka etikwesisekelo sematje. 18Yatsatsa nalendvundvuma leyayakhiwe ethempelini, yesusa naletitebhisi tekungena inkhosi letatingephandle ethempelini laSimakadze, yentela kutincengela enkhosini yase-Asiriya.
19Leminye imininingwane ngekubusa kwa-Ahazi, nako konkhe lakwenta, kubhaliwe encwadzini yemilandvo yemakhosi akaJuda. 20
Ahazi wase uyakhotsama, wafihlwa kuboyisemkhulu eDolobheni laDavide. Hezekiya, umsa wakhe, waba yinkhosi esikhundleni sakhe.


text:
41Bowazi wesuka lapho waya esangweni lelidolobha, wafike wahlala phansi. Kwabe sekufika lesihlobo sengati lakhuluma ngaso kuRuthe. Bowazi wasibitela eceleni, watsi: “Ase ute ngalapha, mnganami, uhlale phansi sikhulume.” Nembala waphambuka, wafike wahlala phansi. 2Bowazi watsatsa emadvodza lalishumi labengimisumphe yelidolobha wawacela kutsi nawo ake atsi gozololo kancane. 3Wabhekisa inkhulumo yakhe kulesihlobo sengati, watsi: “Nawomi losabuyile eveni lakaMowabi, utsengisa ngendzawana lekwakungeya-Elimeleki, sihlobo setfu sengati, 4
ngako ngibone kufanele kutsi ngikwatise loko emkhatsini walaba kanye nalemisumphe yalelidolobha, ngitsi nangabe uyayifuna, yitsenge embikwalamadvodza. Kodvwa nangabe awuyifuni, shano, ngobe phela kute lomunye longayitsenga ngaphandle kwakho. Mine ngitayitsenga nakwehluleka wena.”
Lendvodza yaphendvula yatsi: “Ngitayitsenga.”
5Bowazi wakhuluma watsi: “Kulungile-ke, kodvwa mhlazana utsenga lendzawo kuNawomi, kufanele ungene naRuthe, longumMowabi, umfelokati wemufi, khona utewuvusela umufi ligama.”
6Lendvodza yaphendvula yatsi: “Cha, nakunjalo, ngingeke ngiyitsenge lendzawo, ngobe phela loko kutawusho kutsi lendzawo ingeke ibe lifa lebantfwabami. Yitsenge wena, mine ngingeke ngikhone kuyitsenga.”
7
Kadzeni lisiko laka-Israyeli lekutsengiselana nome kuntjintjiselana ngemhlaba, kuze kube siciniseko lesiphelele, bekutsi umtsengisi akhiphe sicatfulo sakhe asinike umtsengi. Loko-ke kwakube sekuba sibopho ngaleso sivumelwane.
8Ngako-ke lendvodza yakhuluma kuBowazi, yatsi: “Yitsenge wena;” yakhumula sicatfulo sayo yasinika Bowazi.SiHebheru site lenkhulumo letsi “yasinika Bowazi”
9Bowazi wakhuluma acondzise kuyo yonkhe lemisumphe nakubo bonkhe bantfu lababekhona lapho, watsi: “Nine nonkhe-ke lapha nibofakazi bami kusukela lamuhla kutsi sengikutsenge konkhe lobekukwakaNawomi, lobekukwaka-Elimeleki, nako konkhe lobekukwemadvodzana akhe boKhiliyoni naMahaloni. 10
Ngetulu kwaloko Ruthe, umMowabi, longumfelokati, labetekwe nguMahaloni, naye sengumkami. Loko kutawusita ekugcineni lifa netimphahla temndeni wemufi; umndeni wakhe uyawuchubeka esiveni sakhe, nasedolobheni lakubo. Nine-ke nibofakazi baloko kulelilanga lalamuhla.”
11
30:22
Bonkhe bantfu nelemisumphe leyayisesangweni yatsi: “Vele, sibofakazi. Shangatsi lomakoti lotawungena ekhaya lakho, Simakadze angamenta afanane naboRakheli naLeya, labasungula sive sema-Israyeli bobabili ngekutalela Jakobe bantfwana labanyenti.
“Shangatsi ungema kahle kulolusendvo lwaka-Efratha, watiwe eBhetlehema. 12
Shangatsi bantfwana lotawubaphiwa nguSimakadze ngalomakoti bangenta umndeni wakho ufanane nemndeni waPheresi Thamari lowamtalela Juda.”
13
Ngako Bowazi watsatsa Ruthe, waba ngumkakhe. Simakadze wambusisa, Ruthe watetfwala, watala indvodzana. 14Bafati labanye bakhuluma kuNawomi, batsi: “Akabongwe Simakadze, ngobe lamuhla ukuphe umtukulu loyingati yakho. Shangatsi ligama lakhe lingadvunyiswa ka-Israyeli. 15
Maye, malukatane wakho uyakutsandza bo! Loko lakwentele kona kukhulu kwendlula loko bekungentiwa ngemadvodzana lasikhombisa. Manje sewukutalele umtukulu lotawuba ngumliba loya embili, akusekele ebudzaleni bakho.” 16Nawomi walutsatsa loluswane walugona, walunakekela, alukhulisa.
17Bafati lababebomakhelwane bametsa libito lakhe batsi ngu-Obedi. Phela bonkhe babekhuluma batsi: “Kutelwe indvodzana kaNawomi.” Obedi watala Jese; Jese watala Davide.
18
1 Khr. 2:4
Mat. 1:3
Nati-ke titukulwane taPheresi: Pheresi watala Hesroni; 19
Hesroni watala Ramu; Ramu watala Aminadabi. 20Aminadabi watala Nasoni; Nasoni watala Salmoni, 21Salmoni watala Bowazi; Bowazi watala Obedi; 22
Obedi watala Jese; Jese watala Davide.


text:
11
24:39
Joh. 1:1
2 Phet. 1:16
Lowo labekhona kusukela ekucaleni, lesamuva, nalesambona ngemehlo etfu, sambuka, samphatsa ngetandla tetfu bekunguLivi lekuphila. 2
2 Thim. 1:10
Yena lowo Sokuphila wabonakaliswa kitsi, sambona, sifakaza ngaye, simemetela kini Sokuphila waphakadze. Nguye labeneYise; wabe sewubonakaliswa kitsi. 3
1 Khor. 1:9
Lowo lesambona samuva simemetela yena nakini, kuze nani nibe nebudlelwane kanye natsi. Tsine-ke sinebudlelwane neYise kanye neNdvodzana yakhe lenguJesu Khristu. 4
2 Joh. 12
Ngako-ke sibhala loku kuze kutsi kujabula kwetfuLetinye tincwadzi tekucala titsi “kwenu” kuphelele.
5
Jak. 1:17
Lona ngumlayeto lesawutsatsa emlonyeni wakhe, simemetela wona kini kutsi Nkulunkulu ukukhanya, bumnyama kute kuye. 6
1 Joh. 2:4
Nasitsi sinebudlelwane naye, kodvwa sibe sihamba ebumnyameni, sinemanga, futsi asiphili ngekweliciniso. 7
1 Phet. 1:18
Semb. 1:5
Kodvwa nasihamba ekukhanyeni, njengobe yena asekukhanyeni, sinebudlelwane lomunye nalomunye, nengati yaJesu, iNdvodzana yakhe, iyasihlanta kuko konkhe kona.
8
Taga 20:9
Shu. 7:21
Rom. 3:10
Nasitsi site sono, siyatiyenga, neliciniso alikho kitsi. 9
Taga 28:13
Kodvwa nasitivuma tono tetfu, Nkulunkulu wetsembekile, futsi ulungile, utasitsetselela tono tetfu abuye asihlambulule kuko konkhe kungalungi. 10Nasitsi asikoni, simenta localemanga, nelivi lakhe alikho kitsi.


text:
11
10:23
1 Khr. 29:25
Solomoni, umsa waDavide, watimisela umbuso locinile, ngobe Simakadze Nkulunkulu wakhe abenaye, wamenta waba mkhulu kakhulu.
2Solomoni wase ukhuluma kuwo onkhe ema-Israyeli: etindvuneni tetinkhulungwane, netemakhulu, nakubehluleli, nakubo bonkhe baholi besive sema-Israyeli, tinhloko temindeni. 3
36:8
1 Khos. 3:4
1 Khr. 16:39
21:29
Solomoni kanye nalo lonkhe libandla bahamba baya endzaweni lephakeme leyayiseGibeyoni, ngobe phela lithende lekuhlangana laNkulunkulu lalikhona lapho. Lelo thende ngulelo lelalakhiwe nguMosi, inceku yaNkulunkulu, basesehlane. 4
1 Khr. 13:6
15:1
Davide abekhuphuke nalo libhokisi lesivumelwane saNkulunkulu alisusa eKhiriyathi Jeyarimu, waliletsa endzaweni labevele ayilungisele lona. Phela abesalakhele lithende lalo eJerusalema. 5
Kodvwa lelilati lelitfusi lelalakhiwe nguBesaleli, umsa wa-Uri, lotalwa nguHure, lalisolomane liseGibeyoni embikwelithende laSimakadze. Ngako-ke boSolomoni nelibandla lakhe bafike bambuta Simakadze. 6Solomoni wakhuphuka waya elatini lelitfusi embikwaSimakadze lelalingasethendeni lekuhlangana, wafike wanikela ngenkhulungwane yeminikelo yekushiswa etikwalo.
7
Ngalobo busuku Nkulunkulu watibonakalisa kuSolomoni, watsi kuye: “Cela nome ngabe yini lofuna kutsi ngikuphe yona.”
8
Solomoni waphendvula Nkulunkulu, watsi: “Wentela Davide, babe wami, umusa lomkhulu, nami wangenta ngaba yinkhosi esikhundleni sakhe. 9
Manje-ke, Simakadze Nkulunkulu wami, gcwalisa setsembiso sakho kubabe wami Davide, ngobe ubeke mine ngaba yinkhosi etikwesive lesikhulu nalesinyenti ngangelutfuli lwemhlabatsi. 10Ngiphe inhlakanipho nekucondza, kuze ngikwati kuhola lesive, ngobe ngubani nje longakhona kubusa lesive sakho lesikhulu kangaka?”
11Nkulunkulu waphendvula Solomoni, watsi: “Njengobe lesi kusifiso senhlitiyo yakho, futsi awukaceli umcebo, nebunjinga, nekuhlonishwa, ngisho nekutsi titsa takho tife, njengobe futsi ungakaceli ngisho nemphilo lendze, kodvwa ucele inhlakanipho nekucondza kuze utewubusa kahle sive sami lengikubeke etikwaso kutsi ube yinkhosi yaso, 12
2 Khr. 9:22
Mat. 6:33
ngako-ke utawunikwa lokuhlakanipha nekucondza. Ngetulu kwaloko ngitakunika nemcebo, nebunjinga, nekuhlonishwa, lokungazange sekube nenkhosi leyake yaba nako ngembili kwakho, futsi kute leyawubuye ibe nako emvakwakho.”
13Solomoni wase uyesuka“wase uyesuka” nome “wase uyeta” endzaweni lephakeme eGibeyoni wahamba waya eJerusalema, esuka embikwelithende lekuhlangana. Wabusa etikwesive sema-Israyeli. 14
10:26
2 Khr. 9:25
Solomoni wabutsela ndzawonye tincola temphi nemahhashi; abenetincola temphi letatiyi-1 400, nemahhashi“nemahhashi” nome “nebagibeli bemahhashi” labeti-12 000, labekugcine emadolobheni etincola temphi, kanye naseJerusalema, lapho abehlala khona. 15Inkhosi yenta kutsi isiliva negolide yandze eJerusalema, yaze yafanana nelukhetse, nemisedari yayiminyenti njengetihlahla temakhiwa emaceleni etintsaba. 16Emahhashi aSolomoni abewekutsengwa eGibhithe“eGibhithe” kungahle kube “eMusuri” naseKuwe,“Kuwe” kungahle kube “iSilisiya” bahwebi benkhosi babewatsenga eKuwe. 17Incola yemphi leyatsengwa eGibhithe yabita emakhilogremu labengaba sikhombisa esiliva, lihhashi lilinye labita emakhilogremu esiliva labengaba mabili. Babephindze bawatsengisele onkhe emakhosi emaHethi newemaSiriya.


text:
21“Manje-ke, lomyalo ucondzene nani, nine baphristi: 2
Naningalaleli, futsi naningatimiseli ngenhlitiyo yenu kutsi nihloniphe Libito lami, ngitanitfumelela sicalekiso, netibusiso tenu ngiticalekise.“netibusiso tenu ngiticalekise” nome “konkhe lenihlala nibusisiwe ngako ngikucalekise” Yebo, vele sengiticalekisile, ngobe anikatimiseli enhlitiyweni yenu kutsi ningihloniphe,” kusho Simakadze longuSomandla.
3
22:19
“Ngenca yenu, ngiyakutekhuta“ngiyakutekhuta” nome “ngiyakuticedza nya” titukulwane tenu;“ngiyakutekhuta titukulwane tenu” nome “ngiyakutihushisa tinhlavu tenu” ngiyakuwendlala ebusweni benu lamatfumbu emihlatjelo yenu yemadzili, nani niyawususwa kanye nawo. 4
Nitawukwati-ke kutsi nginitfumelele lesecwayiso, khona kutawutsi sivumelwane sami naLevi sichubeke,” kusho Simakadze longuSomandla.
5“Sivumelwane sami naye bekusivumelwane sekuphila nekuthula, nguloko lengamnika kona, kutsi angihloniphe, futsi wavele wangihlonipha wema ekulesabeni Libito lami. 6Sifundziso lesiliciniso sasisemlonyeni wakhe, kute inkhohliso leyatfolakala etindzebeni temlomo wakhe. Wahamba nami ngekuthula nangebucotfo, wakhipha labanyenti esonweni.
7
2 Khor. 5:20
“Ngobe tindzebe temlomo wemphristi kufanele tilondvolote lwati, emlonyeni wakhe kufanele bantfu bafune sifundziso semtsetfo wami, ngobe phela yena usitfunywa saSimakadze longuSomandla. 8Kodvwa nine senisukile kuleyo ndlela, kwatsi ngalemfundziso yenu nakhubatelisa bantfu labanyenti, bawa; nisephulile sivumelwane sami naLevi,” kusho Simakadze longuSomandla. 9
“Ngako-ke mine senginente nedzeleleka natfotjiswa embikwabo bonkhe bantfu, ngobe anikatilandzeli tindlela tami, kodvwa nine niyaye nikhetse bantfu nanisebentisa umtsetfo.”
10
Mat. 23:9
Ef. 3:15
4:5
AsinaBabe“Babe” nome “babe” munye sonkhe yini? Asidalwanga nguNkulunkulu munye yini? Pho, sisihlambalatelani lesivumelwane sabokhokho betfu ngekungetsembeki kwetfu lomunye kulomunye?
11
10:2
Neh. 13:23
Juda abengaketsembeki. Intfo lesinengiso seyentiwe ka-Israyeli naseJerusalema: Juda sewungcolise indzawo lengcwele letsandvwa nguSimakadze, emadvodza akaJuda ateka bafati labakhonta sithico sebetive. 12Umuntfu lowenta loko, nome ngabe ngubani, shangatsi Simakadze angamsusa emathendeni akaJakobe,Nome “Shangatsi Simakadze angasusa kulamathende akaJakobe nobe ngubani lobeke bufakazi egameni lalowo muntfu lowenta loku” siHebheru salomusho asikhanyi lite nome ngabe uyayiletsa iminikelo kuSimakadze longuSomandla.
13Lokunye lenikwentako naku: Nilitsela ngetinyembeti lilati laSimakadze. Niyalila nikhale ngobe angasayinaki iminikelo yenu, nome angasayemukeli ngekujabula etandleni tenu. 14
Niyabuta nitsi: “Leni?” Kungobe Simakadze abengufakazi emkhatsini wakho nemfati webusha bakho, ngobe awuketsembeki kuye, nome yena usengumkakho, umfati wesivumelwane semshado.
15Simakadze akabenti baba munye yini? Enyameni nasemoyeni bakhe. Bamunye leni? Ngobe abefuna bantfwana labesaba Nkulunkulu.Nome “Kodvwa lona longubabe wetfu akakakwenti loku, hhayi asaphila. Abefunani? Situkulwane lesiphuma kuNkulunkulu” Ngako tilindze wena emoyeni wakho, wetsembeke kumfati webusha bakho.
16
Simakadze Nkulunkulu wema-Israyeli utsi: “Ngiyakutondza kwehlukana kwalabashadile, kantsi futsi ngiyayenyanya indvodza levimbanisa ngebudlova“levimbanisa ngebudlova” nome “lelahla umkayo ngebudlova” siHebheru salomusho asikhanyi njengesembatfo,” kusho Simakadze. Ngako ticaphele wena emoyeni wakho, ungabi ngulongaketsembeki.
17Senimkhatsatile Simakadze ngemavi enu.
Niyabuta nitsi: “Simkhatsate ngani?”
Nimkhatsate ngekukhuluma nitsi: “Bonkhe labenta lokubi bahle emehlweni aSimakadze, futsi uyajabula ngabo,” nome: “Uphi loNkulunkulu wema-Israyeli lowehlulela ngebucotfo?”


text:
Carignan
Inchazelo
Le Carignana ligilebisi lelimnyama lincama/londzile lisetjentiswa ekukhiciteni liningi kanye nayinye inhlobo yemawayini. Linani lemaphesenthi laloluhlobo alucaci/alubonakali kahle.
Lapho Avela Khona
Lenhlobo ivela eSpain, yetsiwe emvakwelidolobha leliyi Cari”nena esifundzeni sase Aragon. Ikhicitwe esigodzini sase Languedoc Roussillon, lebekuyincenye yesiGodlo se Catalunya-Aragon yase ibayincenye yase France ngemnyaka wa 1659, kusukela ngetikhatsi tasendvulo ngemnyaka welishumi nakubili.
Indzawo lengaphansi kwe kwemkhicito we Carignan eFrance ikhule noma ihlume kahle kuleminyaka, kantsi eSpain iyashwabana. Lenhlobo ikhule injwayelo lembi noma lengalungi ngemnyaka wa 1970, uma balimi bema French bahlanyela tinkhulungwane temahekitha eCarignan ngoba ikhicita kakhulu noma lokusetulu ngesikali kwentela kutfola imali kuhulumende lebeyibekelwe inkhicito lesetulu.
Lomphumela bekungulokukhicita tigidzi temalitha emanani eliwayini le Carignan. Lendzawo lengaphansi kwemkhicito eFrance incishisiwe kusuka ngemnyaka wa1990, ngendzaba yemndlandla wahulumende, phindze kubekhona kunaka lokuhle kulomkhicito weliwayini le Carignan lomuhle.
Lamanye Emagama
Lenhlobo iphindze yatiwe ngekutsi yi Carignane eUnited State, Carignano eItaly, Carignan noir eFrance bese eSpain yiTinto Mazuela noma Sams’o.
Kukhicitwa eNingizimu Afrika
Phrofesa Abraham Izak Perold ngetikhatsi tabo 1920 wevalakalisa litsemba lakhe kutsi umkhicito we Carignan utokhula eNingizimu Afrika, ngenca yelikhono letinhlobo letikhula ngaphansi kwetikhatsi letomile.
Kubonakala ngatsi kukhicita kwacala kahle emkhatsini wemnyaka wa 1970, nalo mndeni waka Basson, lowalima eDie Slot ePerdeberg lowahlanyela yinye yemavini ekucala ngemnyaka wa 1972. Charles Back wase Fairview waticala yena njengamunye lonelikhono ekhukhiciteni kwenhlobo yinye ye Carignan yewayini kulelive lelisha nge Pegleg Carignan yakhe, leyakhiwe ngemagilebisi emavini elihlatsi eDie Slot.
Leliwayini libitwe emva kwa Cobus Basson lowalahlekelwa ngumelente aneminyaka lolishumi nesikhombisa, umasigulumba sigicika siwela etukwakhe ngesikhatsi alekelela uyise wakhe kumavini eCarignan.
Kukhicitwa Etigodzini
Lenhlobo inetinyawo letincane la Ningizimu Afrika, ngemahekitha lalikhulu lahlanyelwe ngemnyaka wa 2016. Incumbi yaletinhlanyelo titfolwa eSwartland, Paarl nase Stellenbosch. Liwayini le Carignan lelingilo mbamba ungatsi lichamuka kumavini asemahlatsini lamadzala lelapho umkhicito ubaleka.
Kuhluma/Kukhula
Lenhlobo ikhula ngemfutfo noma ngemandla, nelizinga lelisetulu lelihamba emkhatsini wemalishumi nesihlanu ngama t/ha kuya kumashumi lamabili ngema t/ha.
Kuvutfwa
Lamagilebisi avutfwa ekupheleni kwesikhatsi lesisemkhatsini, kusuka esikhatsini sesibili senyanga yeNdlovu lenkhulu.
Emagungumence
Lamagungumence amnyama, ayindingilizi futsi mancane kuya emkhatsini ngelinani. Lesikhumba noma sigogo sicinile futsi siyesindza.
Emacembe
Emacembe akhona makhulu, aluhlata lotopele, madze phindze ahlukene kasihlanu.
Tilokatane Nemagciwane
Loluhlobo alulutfo emikhonweni lefile yemagciwane, umuhlwa loyimphuphu futsi lophansi phindze iyincelencele ku Botrytis.
Kusetjentiswa
Njengoba iNingizimu Afrika ikhicita tinhlobo tewayini le Carignan letimnandzi, incumbi yaleliwayini lisetjentiswa kukhulisa libala etintfweni letibovu, netinhlobonhlobo, letifaka iShiraz, Cabernet Sauvignon kanye ne Mouv’edre leyatiwa ngekutsi imcoka ekuhlanganiseni bophathini.
eFrance nase Spain ivama kucindzetelwa ne Cinsaut noir, Grenache noir kanye ne Tempranillo kwentela kukhicita emawayini lanatseka malula.
Kunambitsa/Kuvelela
Lenanhlobo iveta emagungumence lanambitsako kamnandzi, kanye nencumbi yemanembeletela kanye nema raspberry.
Translated by Phindile Malotana


text:
201
Lesinye sichomoketi lesasikhona lapho bekunguSheba, umsa waBikri, wesive sakaBhenjamini. Sona-ke sesuke sashaya impalampala samemetela satsi:
“Asinasabelo kuDavide!
Ngeke silandzele umsa waJese!
Madvodza aka-Israyeli,
asambeni emakhaya!”
2Ngako onkhe emadvodza aka-Israyeli amhlubuka Davide alandzela Sheba, umsa waBikri. Kodvwa emadvodza akaJuda wona onkhe asala anamatsele enkhosini yawo Davide, ahamba nayo kusukela eJordane kuze kuyewufika eJerusalema.
3
16:21
Davide watsi kube efike esigodlweni sakhe eJerusalema, wabutsa lamaphovela akhe labewashiyele kutsi sale anakekela lesigodlo, wawangenisa endlini watsi akagadvwe. Abewanakekela ngato tonkhe tidzingo tawo, kodvwa akazange aphindze aweyame. Abehlala avalelwe kuleso simo, kwaze kwaba lilanga lawo lekufa, aphila njengebafelokati.
4
Inkhosi yase ikhuluma ku-Amasa, itsi: “Bita onkhe emadvodza akaJuda kutsi ete kimi kungakapheli emalanga lamatsatfu, nawe cobo lwakho ube khona.” 5Kodvwa Amasa wahamba wayawubita lamadvodza akaJuda, watsatsa sikhatsi lesidze kubuya kunaleso besibekwe yinkhosi.
6Davide wakhuluma ku-Abishayi, watsi: “Manje Sheba, umsa waBikri, sewutasenta intfo lemnyama kakhulu kunaloku lesakwentiwa ngu-Absalomu. Tsatsa tindvuna tami umcoshe, angakaze watfola emadolobha labiyelwe ngetibondza, aphunyule.” 7Ngako libutfo lakaJowabe, emaKherethi kanye nemaPhelethi“emaKherethi nemaPhelethi” nome “bogadzi baDavide” labesingatsa inkhosi, nawo onkhe lamanye emabutfo baphuma eJerusalema baholwa ngu-Abishayi kutsi bacoshe Sheba, umsa waBikri. 8Batsi nabefika edvwaleni lelikhulu laseGibeyoni, Amasa weta watakubahlangabeta. Jowabe abegcoke temphi, abophele inkemba yakhe endzaweni yayo letsekeletelwe ebhandeni lakhe. Watsi asasondzela, lenkemba yaphuma lapha esikhwameni sayo yawa.
9Jowabe wakhuluma ku-Amasa, watsi: “Unjani, mnaketfu?” Jowabe wadvonsa Amasa ngesilevu ngesandla sakhe sekudla kutsi atemanga. 10
1 Khos. 2:5
Amasa abengakayicapheli lenkemba leyayisesandleni saJowabe, Jowabe wayiphisela esiswini sa-Amasa, ematfumbu akhe acitsekela phansi emhlabatsini. Angakamphindzi kabili kumgwaza, wavele waphangalala Amasa. BoJowabe na-Abishayi, umnakabo, bachubeka bacosha Sheba, umsa waBikri.
11Lomunye welibutfo lakaJowabe wema eceleni kwesidvumbu sa-Amasa, watsi: “Wonkhe lohambisana naJowabe, naye wonkhe lowakaDavide, akalandzele Jowabe!” 12Amasa wasala abhabha engatini yakhe ekhatsi emgwacweni, lendvodza yase iyabona kutsi onkhe lamabutfo efike eme lapho. Watsi kube abone kutsi bonkhe befike beme lapha ku-Amasa, wase uyamhudvula, amsusa lapha emgwacweni wamhudvulela esigangeni, wase ummbonya ngengubo. 13Kwatsi kube simbonywe sidvumbu sa-Amasa, sesisusiwe lapha emgwacweni, bonkhe bantfu bachubekela embili naJowabe, bacoshana naSheba, umsa waBikri.
14Sheba wagangalata watendlula tonkhe tifundza tetive tema-Israyeli, waze wayawufika edolobheni lase-Abela Bhethi Makha“Abela Bhethi Makha” nome “Abela” akanye nabo bonkhe bendlu yakaBeri“yakaBeri” nome “yakaBikri” lababutsana ndzawonye nabo bashulungana balandzela Sheba, baze bayawungena naye edolobheni. 15BoJowabe nemabutfo akhe beva kutsi Sheba ungenise lapha e-Abela Bhethi Makha,“Abela Bhethi Makha” nome “Abela” ngako balivimbetela lelidolobha. Bema tingelo emvakwalolubondza loluvikele lelidolobha, baluvalele ngekhatsi. Batsi basalibele kugqala letibondza bafuna kutidzilitela phansi, 16kwamemeta umfati lohlakaniphile angekhatsi edolobheni, watsi: “Lalelani! Lalelani! Tjelani Jowabe kutsi akete lapha ngitewukhuluma naye.” 17Jowabe waya kuye. Lomfati wambuta watsi: “Nguwe kambe, Jowabe?”
Jowabe watsi: “Nginguye.”
Lomfati watsi: “Lalela-ke kutsi incekukati yakho itsini.”
Jowabe watsi: “Ngilalele.”
18Lomfati wachubeka watsi: “Lokwa kadzeni babevamise kutsi: ‘Hamba ulandze imphendvulo yakho e-Abela,’ bebavele bente njalo, kube kuphela kwendzaba njalo. 19Tsine sibantfu bekuthula nalabetsembekile ka-Israyeli. Wena wetama kubhubhisa lidolobha lelingunina wema-Israyeli. Ufunelani kumita lifa laSimakadze?”
20Jowabe waphendvula watsi: “Akube khashane nami! Akube khashane nami kumita nekubhubhisa! 21Akusiyo injongo yetfu leyo. Kukhona indvodza lekutsiwa nguSheba, umsa waBikri, wekutalwa eveni letintsaba kulaka-Efrayimu, uphakamisele inkhosi sandla, wavukela Davide. Khiphani lowo muntfu, yena yedvwa, ngitawube sengiyaliyekela-ke lelidolobha.”
Lomfati watsi kuJowabe: “Sitanijikela inhloko yakhe lapha etulu elubondzeni.”
22Lomfati wase uya kulamadvodza labenawo nalelisu lakhe lelihlakaniphile, base bajuba inhloko yaSheba, umsa waBikri, bayiphosela Jowabe basetulu elubondzeni. Ngako Jowabe wase ushaya impalampala kutsi emabutfo asale aliyekela lelidolobha. Ngulowo nalowo watibuyelela ekhaya kakhe, naJowabe wabuyela emuva eJerusalema enkhosini.
23
1 Khos. 4:2
1 Khr. 18:15
Jowabe abesengamele yonkhe imphi yema-Israyeli; Bhenaya, umsa waJehoyada, abephetse emaKherethi nemaPhelethi.“emaKherethi nemaPhelethi” nome “bogadzi baDavide” 24Adoniramu“Adoniramu” nome “Adoramu” yena abengamele yonkhe imisebenti yencindzetelo. Jehoshafati, umsa wa-Ahiludi, abengulobhalisako. 25Sheva abengumabhalane; boSadoki na-Abiyatha bona bekubaphristi. 26Ira, waseJayire, yena abengumphristi waDavide.


text:
261Agripha watsi kuPawula: “Ukhululekile, kutsi ungatikhulumela nawe, utivikele.” Pawula wase uphakamisa sandla sakhe uyatikhulumela ativikela watsi:
2“Nkhosi Agripha! Ngitivela nginenhlanhla kutsi lamuhla embikwakho ngitatikhulumela ngitivikele kuwo onkhe lamacala lengibekwe wona ngemaJuda, 3kakhulu ngobe naku wena utetayele timphikiswano nemasiko emaJuda, ngako-ke ngiyakuncenga kutsi ungilalele ngekubeketela.
4“Onkhe emaJuda ayayati imphilo yami kusukela ebuncaneni bami, ngisahlala eveni lakitsi kanye naseJerusalema. 5
Fil. 3:5
Ngihleti sikhatsi lesidze nabo bayangati; futsi bangakufakaza loko, nabatsandzako, kutsi ngekwenkholo ngangiphila ngililunga lebaFarisi, licembu lelikhonta Nkulunkulu ngekulandzela tibopho temiyalo nemitsetfo. 6
Manje lo ngime lapha ngibekwe licala lekwetsemba setsembiso saNkulunkulu lasetsembisa kubokhokho betfu. 7
Ngiso lesetsembiso lesasibhekwe tive takitsi letili-12 kutsi sigcwaliseke, njengobe tikhonta Nkulunkulu ngesineke imini nebusuku. Nguleso setsembiso-ke, Nkhosi, langibeke licala ngaso emaJuda. 8Kwentiwa yini lokutsi nine ningakholwa kutsi Nkulunkulu uyabavusa bantfu labafile?
9
9:1
22:4
“Mine matfupha ngangikholwa kutsi kufanele ngente konkhe lokusemandleni ami kutsi ngiphambane nelibito laJesu waseNazaretha. 10Ngavele ngakwenta loko eJerusalema. Nganikwa baphristi labakhulu emandla neligunya lekubabopha ngibafake ejele bonkhe labangcwele, sasitsi sijubo selicala singaba yintsambo nami ngisisekele ngevoti. 11Ngadlanga ngekubajezisa emasinagogeni ngibacindzetela kutsi bakugceke kukholwa kwabo. Ngangibacansukela kakhulu kangangekutsi ngadzimate ngabalandzela nome sebabalekele kulamanye emadolobha langephandle.”
12“Kwabangelwa nguloko-ke kuya kwami eDamaseko sengitfole emandla neligunya kubaphristi labakhulu. 13Kwakusemini lenkhulu emgwacweni, Nkhosi, nangibona kukhanya lokwakwendlula kwelilanga kuphuma ezulwini kwangibaneka kwangitungeleta kanye nalabo ngangihamba nabo. 14Sonkhe sawela phansi, ngeva livi likhuluma kimi ngesiHebheru litsi: ‘Sawula! Ye Sawula! Ungihluphelani? Kulukhuni kuwe kukhahlela etinchijini.’
15“Mine ngase ngitsi: ‘Ungubani wena, Nkhosi?’ INkhosi yaphendvula yatsi: ‘NginguJesu, lona lomhluphako. 16Kodvwa sukuma ume ngetinyawo takho, ngobe ngitibonakalisele loko kuwe kutsi ngikwente ube sisebenti sami nafakazi wami ngaloku lokubonile ngami lamuhla, kanye naloko lengitawutibonakalisa ngako kuwe. 17Ngitawukusindzisa esiveni saka-Israyeli nebetive lengikutfuma kubo. 18
42:7
60:1
Imis. 20:32
Ef. 1:11,18
Khol. 1:12
1 Phet. 2:9
Utawuvula emehlo abo, kuze besuke ebumnyameni bagucukele ekukhanyeni besuke nasemandleni aSathane baye kuNkulunkulu, kuze batsetselelwe tono tabo babelwe nendzawo emkhatsini walabahlantwe ngekukholwa kimi.’ ”
19
“Ngako-ke, Nkhosi Agripha, angitsandzanga kungawulaleli lombono wasezulwini, 20
Imis. 9:19,26
13:14
22:17
kodvwa ngashumayela kusukela khona eDamaseko, naseJerusalema, nakulo lonkhe laseJudiya nakubetive ngimemetela kutsi abaphendvuke babuyele kuNkulunkulu bente imisebenti lekhombisa kuphendvuka. 21
Ngiko loko-ke lokwenta emaJuda angibambe ethempelini afune kungibulala. 22
Kodvwa kuze kube ngulamuhla Nkulunkulu usangisitile. Ngako-ke namanje lo ngime la ngifakaza kubo bonkhe bantfu, labancane nalabakhulu, hhayi lokunye, kodvwa kona loko lokwashiwo baphrofethi naMosi kutsi kuyakwenteka, 23
49:6
Luk. 2:32
1 Khor. 15:20
Khol. 1:18
Semb. 1:5
kutsi Khristu kufanele ahlupheke afe nekutsi abe wekucala kuvuka ekufeni, bese umemetela kukhanya kumaJuda nakubetive.”
24
Asabeka inkhulumo yekutivikela Pawula, Festusi wamemeta watsi: “Suka Pawula, uyahlanya! Lokufundza kakhulu kwakho kuyakuhlanyisa.”
25Kodvwa Pawula waphendvula watsi: “Angihlanyi, Mhlonishwa Festusi! Kodvwa ngikhuluma liciniso leliphilile nalelimsulwa. 26
Nkhosi Agripha! Ngikhuluma kuwe ngaso sonkhe sibindzi, ngobe uyakwati konkhe loku. Ngineliciniso kutsi tonkhe letintfo utibonile ngobe atentekanga emasitseleni. 27Nkhosi Agripha, uyabakholwa yini baphrofethi? Noko ngiyati kutsi uyabakholwa!”
28Agripha wase utsi kuPawula: “Cishe wangenta umKhristu ngesikhashana!”
29
Pawula waphendvula watsi: “Nome sikhashana nome sikhatsi lesidze, ngithandaza kuNkulunkulu kutsi kungabi nguwe wedvwa kodvwa bonkhe labangivako lamuhla nabo babe nguloku lengingiko, ngaphandle kwaletinketane.”
30Inkhosi yase iyasukuma, naLusibalukhulu, naBhenise, nabo bonkhe lababelapho basukuma. 31
25:25
Nase baphumile, sebakhulumisana bodvwana batsi: “Lendvodza ayikenti lutfo lolufanele kutsi ife nome iboshwe.” 32
Agripha wase ukhuluma kuFestusi utsi: “Lendvodza bekufanele ikhululwe, kube beyingakaceli kutsi lelicala layo lendluliselwe kuKhesari.”


text:
Kutfolakala kwe Cheetah
Le Cheetah (Acinonyx jubatus) itfole libito layo kusuka egameni le Hindi “Chita”, lekuchaza kutsi “leyo yemabala” ngenca yemabala ayo layindingilizi lamnyama kulesikhumba sayo lesiyigolide. Anetinhloko letincane nemehlo labekeke endzaweni lesetulu kanye netindlebe letimfisha letiyindingilizi netindzebe letimhlophe.
Lilayini lelimunyama lelibukeka njengetinyatselo letingatsi tiyadzabuka, letigijima kusuka ngekhatsi kwelikona leliso kuya ekoneni lemlomo phindze lisita ngekubamba tince ngesikhatsi sasemini-ngesikhatsi sekutingela. Imisila yato midze, inemabala lamunyama latindingilizi langasekugcineni kwalomsila.
Lokwakheka kwawo ngekucina nalokuba ncama kwawo kuwavumela kutsi agijime aze afike kumakhilomitha lalikhulu nemashumi lamabili ngelihora lokuwenta tilwane letifika kucala emhlabeni. Lamasikati ema cheetah mancanyana kulanawo lamadvuna, ngetilwane letindzala letikala 1,8 m kuya ku 2,2 m ngebudze phindze tinesisindvo lesimashumi lamane kuya kumashumi lasitfupha ema kg.
Ngekuya kwe Website ye Tenikwa, ema cheetah abekwa njengayinye yelikati leli Ncane kantsi futsi alisilo leliKhulu, ngoba atinalo litsambo letindanda ngetintsamo tawo futsi akawenti umsindvo wemabhubesi kepha umsinjwana uma ajabulile. Ngulinye letilwane temakati lakete tingalo letingatfolwa letiphelele, ngako lomcondvo wetingalo ungeke ubonakale kuletinyatselo.
Atiwa ngekutsi ayabhukusha, noma nje angakutsandzi kahle, kantsi futsi akakhoni kucanca kahle, noma angasebentisa tihlahla ngema thiranki noma emagala kwentela kuphumula noma kusebentisa njengentfo yekugadza/kubuka.
Lalamadvuna akasiwo lavama kutsandza indzawo futsi angabuka tindzawo letibanjwe nguletinyenti talamasikati. Ngaphandle kwemabhubesi, ngulamanye alamakati aletilwane eAfrica letingakha licembu, kufaka ekhatsi lensikati kanye nebantfwabakhe noma kungaba nguletintsatfu letindvuna letisuka kumake munye.
Letinsikati, nomakunjalo, kahlekahle tivame kuhlanganyela lamanye ema cheetah lamadvuna ngesikhatsi sekuhlangana, lekungaba noma ngusiphi sikhatsi kulowo mnyaka. Sikhatsi sekumitsa singatsatsa emalanga lahambela kumashumi layimfica nakubili, lafaka bantfwaba bemacheetah labane labatalwa ngumake munye. Labantfwaba bema cheetah batalwa neboya lobuningi lobugijima kusuka ngemuva kwentsamo kuyangekwehla kwemtimba, lekusita kuwavala, futsi abekwa etjanini lobudze noma afihlwa ngaphansi kwemahlatsi.
Ngekusho/ngekuya kwe Tenikwa, bantfwana bemacheetah labangu 90% bayafa ngaphambi kweminyaka lemitsatfu ngebudzala, ngalayihhafu lalinyatwe nguletinye tilwane. Lalamanye langu 40% ahlukumeteka ngekuba lula kanye nekuba nekungakhuli kahle ngemtimba ngendzaba yekushoda intfo lebanti lenemndlandla.
emaCheetah atiwa ngekutsi ngemakati lalula ngekufundziswa bese asetjentiselwa kutingela ngemdlalo longetulu kweminyaka letinkhulungwane letisihlanu. Aya, ngalokubuhlungu, akakhokhi kahle lapho agcinelwe khona.
Indlela ye Kubulala ne Kupha
emaCheetah avame kutingela ngelilanga, ikakhulu ngentsantsa kusa noma ekupheleni kwemvake madina. Atsandza kuhlala endzaweni levulekile yetjani, endzaweni levulekile lenetjani netihlahla, tihlahla letishonako futsi ngalesinye sikhatsi ngisho nasetintsabeni, ngoba tivame Kubeka/kugcina tilwane endzawaneni lemfisha ngaphambi titicoshe. Atsi angasibamba lesilwane, silwane lesikhulu tivame kubanjwa ngekulunywa emasendzeni tibe letincane tingabulawa ngekulunywa ngekushesha enhloko.
Tidla ngekushesha ngemuva kwekubulala silwane, njengoba atikhoni kulwela kudla kwato kuleletinye tilwane. Kuphela kwelibhambo lwalesilwane liyahlafunwa lisuke kanye nesikhumba, ematsambo bese letinye tintfo tiyashiywa. iCheetah ayibuyeli iyobulala noma ayiphindzi idle inyama yesilwane lesesifile.
Kunakekela
emaCheetah tilwane letivikelekile, ngako tingeke setibulawe. Kuleto letingutulu kwelikhulu letinkhulungwane letiyaluka eAfrika, tincenye te Middle East kanye ne Central Asia ngekujika kwa Ndvulo wangeMashumi Lamabili, langephansi kwe Tinkhulungwane Letisikhombisa neMakhulu Lasihlanu lashiywa emahlatsini futsi nalamancane kwe Nkhulungwane lesolo amele atfolwe eNingizimu Afrika.
Kulungisa tinkinga tetilwane, le Predation Management Manual, ibona kutsi bafuyi bakhe tibaya ngemagala bese babeka imbuti Lendvuna lephilako esibayeni njengesicipho. Lihhokwana lekubamba kumele libekwe ekungeneni kwasesibayeni kwentela kubamba le cheetah. Nature Conservation (Kunakekelwa kwe Mvelo) kumele kutsintfwe kwentela kuhambisa lecheetah naseyibanjiwe. Lenye indlela, ingabanjwa bese iyahanjiswa.
Ifenisi yeJackal, lekungufenisi wetikwele longaba ngu 1,2 m kuya etulu ngekuvuleka kwemamitha langemamitha lamashumi lasikhombisa nakunee, noma fenisi wagesi, umsindvo, kukhanya kanye neliphunga, kuvalelwa kwetilwane, kusetjentiswa kwemelusi kanye netilwane tekugadza nako kungasita kuvimba kulahlekelwa.
Translated by Phindile Malotana


text:
221Naku lokushiwo nguSimakadze, utsi: “Yehla uye esigodlweni senkhosi yakaJuda ukhulume khona nali livi, utsi: 2
‘Vani livi laSimakadze, wena nkhosi yakaJuda, wena lohlala esihlalweni saDavide sebukhosi, wena, netindvuna takho, nebantfu bakho labangena kulamasango. 3
Naku lokushiwo nguSimakadze, utsi: Yentani loko lokucotfo nalokulungile. Nimephule esandleni semcindzeteli wakhe lowo lodlelelwe. Ningakwenti lokubi nome nimphatse ngebudlova lowo losihambi nalongenayise, nemfelokati, futsi ningayicitsi ingati yemuntfu longenacala kulendzawo. 4
Nangabe ninakekele kuyenta lemiyalo, lawo makhosi lahlala esihlalweni sebukhosi saDavide ayawungena kulamasango alesigodlo, agibele tincola temphi nemahhashi, aphekeletelwa tindvuna tawo nebantfu bawo. 5Kodvwa nangabe aniyihloniphi lemiyalo, ngifunga ngami kutsi lesigodlo sitawuba tindzala, kusho Simakadze.’ ”
6Ngobe naku lokushiwo nguSimakadze ngesigodlo senkhosi yakaJuda, utsi:
“Nome ufanana neGileyadi kimi,
ufanana nesicongo saseLebanoni,
impela ngiyakukwenta ufanane nelihlane,
ufanane nemadolobha langahlalwa ngumuntfu.
7Ngiyawutfumela babhubhisi batekulwa nawe,
lowo nalowo ngetikhali takhe,
bayakuwageca lamakabha akho lamahle emsedari
bawalahle emlilweni.
8
1 Khos. 9:8
“Bantfu labaphuma etiveni letinyenti bayawukwendlula eceleni kwalelidolobha babutane batsi: ‘Simakadze uyenteleni intfo lenjena kulelidolobha lelikhulu kangaka?’ 9Imphendvulo yabo iyawutsi: ‘Kungobe basilahla sivumelwane saSimakadze Nkulunkulu wabo, bakhonta labanye bonkulunkulu, basebentela bonkulunkulu labanye.’ ”
10Ningayikhaleli lenkhosi lefile,
ningakulileli futsi nekulahlekelwa ngiyo,
lokungenani, mkhaleleni kakhulu lowo lotfunjiwe,
ngobe angeke aphindze abuye futsi,
angeke aphindze alibone live lakhe latalelwa kulo.
11
Ngobe naku lokushiwo nguSimakadze ngaShalumi,“Shalumi” uke abitwe ngekutsi “Jehoyahazi” umsa waJosaya, lowalandzela uyise waba yinkhosi yakaJuda, kodvwa losahambile lapha kulendzawo, utsi: “Angeke aphindze abuye. 12Uyawufela kuleyo ndzawo lapho bamtfumbele khona; angeke aphindze alibone futsi lelive lakhe.”
13
Dut. 24:14
Hab. 2:9
Jak. 5:4
“Nako kulowo lowakha sigodlo sakhe, asakhe ngebubi,
lowakha emakamelo akhe lasetulu ngebuhumusha,
lowenta takhamiti takhe tisebentele lite,
angatikhokheli ngekusebenta kwato.
14Nako kulowo lokhuluma atsi:
‘Ngitatakhela sigodlo lesikhulu
lesitawuba nemakamelo lamakhulu lasetulu.’
Ngako utentela emafasitelo lamakhulu kuso
asembese ngemsedari,
asihlobise nangalokubovu.
15
“Kukwenta inkhosi yini kuba nemisedari leminyenti?
Uyihlo akazange abe nekudla nekwekunatsa yini?
Wenta loko lokulungile nalokucotfo,
ngako konkhe kwamhambela kahle.
16Wammelela lophuyile naloweswele,
ngako konkhe kwamhambela kahle.
Loko akusho kona yini kwati mine?” kusho Simakadze.
17“Kodvwa emehlo akho nenhlitiyo yakho
uwabeke enzuzweni lembi,
ekucitseni ingati yalongenacala,
yebo, nasencindzetelweni nasekudizeni.”
18Ngako-ke naku lokushiwo nguSimakadze ngaJehoyakimu, umsa waJosaya, inkhosi yakaJuda, utsi:
“Bangeke bamlilele, batsi:
‘Awu, mnaketfu! Awu, dzadzewetfu!’
Bangeke bamlilele, batsi:
‘Awu, nkhosi yami!
Awu, buhle bakhe!’
19
Uyawungcatjwa njengembongolo,
ahudvulwe alahlwe le khashane,
ngephandle kwemasango aseJerusalema.”
20“Yenyuka uye eLebanoni, umemete,
liphimbo lakho alivakale eBhashani,
khala use-Abarimu,
ngobe bonkhe bangani bakho bapitjitiwe.
21Ngakwecwayisa ngesikhatsi usativela uphephile,
kodvwa wena watsi: ‘Ngingeke ngilalele!’
Lena bekunguyona ndlela yakho
kusukela kwasebusheni bakho, awuzange ungilalele.
22Umoya uyawubaphephula bonkhe belusi bakho,
nebangani bakho bayawutfunjwa.
Uyawuba nemahloni uhlazeke
ngenca yabo bonkhe bubi bakho.
23Wena lohlala ‘eLebanoni,’“eLebanoni” loku kusho “sigodlo saseJerusalema” fundza 1 Khos. 7:2
lotitfukuse etindlini temisedari,
maye uyawufa kuquma kanjani nase wehlelwa tinhlungu,
tinhlungu letifanana netemhelo wemfati nakabeleka!”
24
Simakadze utsi: “Kuphila kwami, ngisho nawe Jehoyakhini,“Jehoyakhini” ngesiHebheru “Khoniya” msa waJehoyakimu, inkhosi yakaJuda, bewuyindandatho yeluphawu esandleni sami sekudla, nanyalo ngisengakudvonsa ngikususe. 25
Ngitakwetfula kulabo labafuna kuphila kwakho, kulabo lobesabako, kuNebukhadnezari, inkhosi yaseBhabhulona, nakumaBhabhulona. 26
Wena nenyoko lowakutala ngitanikhukhulela kulelinye live, lapho ningatalelwanga khona nobabili, ngulapho niyawufela khona. 27Ningeke niphindze nibuye kulelive lenifisa kubuyela kulo.”
28Lendvodza lenguJehoyakhini“Jehoyakhini” ngesiHebheru “Khoniya” iyedzeleleka yini,
ilibhodo lelephukile yini,
nome iyintfo lengafunwa ngumuntfu yini?
Pho, yena nebantfwabakhe batawukhukhulelwani bakhishwe,
bese balahlelwa eveni labangalati?
29Awu live, live, live,
vani livi laSimakadze!
30Naku lokushiwo nguSimakadze, utsi:
“Bhalisa lendvodza njengalete umntfwana,
indvodza lengeke ichume emphilweni yayo,
ngobe kute lokutalwa ngiyo lokuyawuchuma,
kute loyawuhlala esihlalweni sebukhosi saDavide
nome aphindze abuse kaJuda.”


text:
CompetitionActions
- ${title}
Competition
Vodacom Financial Services
Win with Vodacom
Kusungula tintfo kuhambisana nenshisekelo: kuveta tisombululo kute sente imphilo ibe ncono. Nangabe imphilo yenyukela timphilo tetfu tiyakhinyabeteka, kube vele setikhahlametekile. iVodacom isungule indlela lencono yekwenta i-Life Insurance, Legal ne Funeral Cover.
Life Uncomplicated.
Nge Life Cover yaka Vodacom kulula kucinisekisa likusasa lelihle lalabo lobatsandzako, nge Life Cover lengafika ku 1, 5 million Rand. SMSa life ku 31118
Legal Uncomplicated.
iVodacom ikunika lusito loluyikhwalithi macondzana netemtsetfo, kusukela kuR 191 ngenyanga. SMSa Legal ku 31118
Funeral Uncomplicated
iVodacom ikunika iFuneral Cover futsi ungafaka nobe bangakhi bantfwana kuyo. SMSa funeral ku 31188
Kusebenta tindleko te SMS.
iVodacom Life Assurance Company ltd ne Vodacom Insurance Company ltd tinkapane temshwalensi letisemtsetfweni.
The Future is Exciting, Ready
Vodacom
T's & C's Apply
ADVERTISEMENT


text:
91
Sivumelwane sekucala sasinemitsetfo yekukhonta Nkulunkulu. Indzawo yaso lengcwele yayakhiwe bantfu. 2
25:23-40
Lev. 24:2
Bekwakhiwe lithende lekuhlangana lelalinetindzawo letimbili: Lengephandle bekutsiwa yindzawo lengcwele lapho bekunelutsi lwetibane, nelitafula lelinetinkhwa tekunikelwa kuNkulunkulu. 3
Ngemuva kwendvwangu yesibili bekunendzawo lebeyibitwa ngekutsi yindzawo lengcwelengcwele. 4
30:1-6
25:10-16
Num. 17:8-10
Dut. 10:3-5
1 Khos. 8:9
Kulendzawo bekunelilati legolide lekushisela imphepho; lelilati belikanye nelibhokisi lesivumelwane. Lingephandle lalelo bhokisi lonkhe beliyigolide, ekhatsi kwalo bekuneludziwo lwegolide luphetse imana. Kulelo bhokisi bekunendvuku ya-Aroni leyahluma, netibhelekeca tematje tesivumelwane semitsetfo. 5
Ngetulu kwalelo bhokisi bekunemakherubhi ebukhosi baNkulunkulu labengamele sihlalo semusa. Kodvwa kwanyalo ngingeke ngichazisise ngalokuphelele ngaletintfo.
6
Konkhe-ke solomane kuhlelwa ngalendlela, baphristi bangena njalo nje kuleyo ndzawo lengcwele bente imisebenti yabo yekukhonta Nkulunkulu. 7
Lev. 16:2-34
Heb. 5:3
Kodvwa kulendzawo lengcwelengcwele kungena umPhristi Lomkhulu kuphela, nako angene kanye ngemnyaka, aphetse ingati yekunikelela tono takhe netalabanye bantfu labatente bangati kutsi bayona. 8
Heb. 10:19
Ngaloko Moya Longcwele ukhombisa kahle kutsi indlela yekuya endzaweni lengcwelengcwele ayikavuleki, nakusekhona indzawo lengcwele ethendeni lekuhlangana. 9Loku ngumfanekiso waletikhatsi. Tipho nemihlatjelo lenikelwa ngaleyo ndlela lendzala kungeke kuyente ihlanteke ngalokuphelele inhlitiyo yesikhonti. 10
30:18
Lev. 11:1
Ngobe phela loko kucondzene nalokudliwako nalokunatfwako nemisimeto yekuhlantwa. Lena yimitsetfo nje lephatselene nelingephandle letfu lebekelwe kutsi isebente, kudzimate kufike ingucuko yalokusha.
11
Kodvwa Khristu sewufike waba ngumPhristi Lomkhulu wetintfo letinhle lebetiyawufika. Lelithende lekuhlangana, lakhonta kulo, likhulu, kantsi futsi liphelele, alisilo lelakhiwe ngetandla, lokusho kutsi alisilo lalomhlaba lodaliwe. 12
Heb. 10:10
1 Phet. 1:18
Wangena kanye kwenela endzaweni lengcwelengcwele, angakaphatsi ingati yetimbuti neyematfole, kodvwa aphetse ingati yakhe lucobo, kungako nje asizuzela kuhlengwa kwaphakadze. 13
Lev. 16:15-16
Ngobe nangabe bantfu labangcolile ngekwelisiko bafafatwa ngengati yetimbuti, neyetinkunzi, nangemlotsa wesitfokati bekubageza ngekwelisiko kube kuhlanteka, 14
Rom. 6:13
Gal. 1:4
1 Thes. 1:9
Thit. 2:14
1 Phet. 3:21
1 Joh. 1:7
Semb. 1:5
inganihlambulula kakhulu kangakanani-ke ingati yaKhristu! Watinikela yena kuNkulunkulu ngaMoya waphakadze, watinikela ate sici. Ingati yakhe iyawuhlambulula nembeza wenuLetinye tincwadzi tekucala titsi “wetfu” nekutsi “sikhonte” emisebentini lefile, kuze nikhonteLetinye tincwadzi tekucala titsi “wetfu” nekutsi “sikhonte” Nkulunkulu lophilako.
15
1 Thim. 2:5
Heb. 12:24
1 Phet. 3:18
Ngako-ke unguMlamuli wesivumelwane lesisha, kuze kutsi labo lababitiwe batfole lifa laphakadze; ngobe ngekufa kwakhe sebakhululwe etiphambukweni tabo tesikhatsi sesivumelwane sekucala.
16Ngobe nome kanjani umbhalolifa ungeke usebente kungakabikwa kufa kwembhali wawo. 17Phela umbhalolifa awunamsebenti nangabe umbhali wawo asaphila, kodvwa unemandla lamakhulu nasafile umbhali wawo. 18Kungako nje nesivumelwane sekucala sasungulwa ngengati. 19
Lev. 14:4
Ngako Mosi watsi nasamemetele kuso sonkhe sive imiyalo njengobe ibhaliwe emtsetfweni, watsatsa ingati yematfole, neyetimbuti, nemanti kanye neboya lobubovu, nehisophu; wafafata lencwadzi kanye nesive sonkhe, 20
atsi: “Lena yingati leluphawu lwesivumelwane Nkulunkulu lanimisele sona.” 21
Lev. 8:15,19
Mosi abechubeka kanjalo afafate lengati ethendeni lekuhlangana nakuto tonkhe titja letatisetjentiswa emsebentini wekukhonta kulo. 22
Ef. 1:7
Empeleni, ngekwemtsetfo cishe konkhe kuhlanjululwa ngengati; ngaphandle kwekucitfwa kwengati kute kutsetselelwa kwetono.
23Kuyakhanya-ke kutsi nguleto tintfo kuphela letatingumfutiselo wetasezulwini letatingahlanjululwa ngaleyo ndlela. Kodvwa tintfo tasezulwini tidzinga imihlatjelo lencono kunalena. 24
1 Joh. 2:1
Ngobe Khristu akangenanga endzaweni lengcwelengcwele leyentiwe ngetandla nalengumfutiselo waleyo lengiyo sibili; kodvwa wangena ezulwini sibili, lapho abonakala khona asimele kuNkulunkulu. 25
Khristu akangenanga kanyenti kuyawutinikela, iminyaka ngeminyaka, njengaloku bekwenta baphristi labakhulu labangena baphetse ingati lengesiyo yabo. 26Kube Khristu akangenanga kanye, bekuyawudzingeka kutsi ahlupheke kanyenti kusukela ekusekelweni kwendalo yonkhe. Kodvwa esikhundleni saloko, ubonakaliswe kwaba kanye, kwenela, ekugcineni kwetikhatsi, kuze asuse sono ngenhlawulo lenguye cobo lwakhe. 27
Bantfu bamiselwe kutsi bafe kanye, bese kutsi emvakwaloko bayekwehlulelwa. 28
Mat. 26:28
Rom. 5:6
Fil. 3:20
1 Phet. 2:24
Kanjalo-ke naKhristu, asatinikele kanye kwetfwala tono talabanyenti, uyawubonakala ngekwesibili, asangaseteli sono, kodvwa asetele kuyawusindzisa labo labahlala bamlindzele.


text:
61Maye kini, nine labanetsetekile eSiyoni, nakini
nine labativela bavikelekile entsabeni yaseSamariya!
Maye nakini, nine madvodza lagcamile esiveni lesikhulu
nalesisekucala etiveni tonkhe,
nine labeta kini baka-Israyeli!
2Kutsiwa: “Hambani niye eKhalne, niye kuyibuka.
Nibosuka lapho nicondze eHamathi lenkhulu,
nisuke lapho nehlele eGathi yaseFilistiya!
Nine nincono yini kunaleyo mibuso?
Live labo lalilikhulu yini kunelenu?”
3
Amo. 9:10
Nikhweshisela eceleni lilanga lelibi,
bese nisondzeta edvutane umbuso lowesabisako.
4Nilala emibhedzeni lehlotjiswe ngematinyo etindlovu,
nicambalale etihlalweni tenu tekuphumula,
nititika ngenyama yemawundlu elikhetselo
nangeyematfokati lakhuluphalisiwe.Lelisiko lekucambalala etihlalweni nakudliwa kukhulunywa ngalo kwekucala lapha
5
Nanihlabela,“Nanihlabela” ngesiHebheru leligama alicondzakali nigubhutelisa emahabhu enu,
nitakhele nine imintjingozi yemculo njengaDavide.
6Ninatsa liwayini ngetitja“ngetitja” nome “ngetitja letingcwele” letigcwele,
nitigcobise ngemafutsa lanuka kamnandzi,
kodvwa anidzabuki ngekucitfwa kwaJosefa.
7Ngako-ke nitawuba kanye
nebekucala kulabayawudzingiswa.
Lokutamasa kwenu ngemadzili,
nicambalale kamnandzi,Lelisiko lekucambalala etihlalweni nakudliwa kukhulunywa ngalo kwekucala lapha kutawuphela.
8
INkhosi Simakadze itifungile. Simakadze Nkulunkulu longuSomandla utsi: “Ngiyakwenyanya kutigcabha kwaJakobe, tiyanginenga naletinqaba takhe.“naletinqaba takhe” nome “naletigodlo takhe” nome “naletindlu takhe tebukhosi” Ngitaliyekelela lelo dolobha, nako konkhe lokukulo.”
9Nangabe kusele emadvodza lalishumi endlini yinye, nawo futsi atakufa. 10
Nangabe sihlobo lesifanele kushisa leto tidvumbu“kushisa leto tidvumbu” nome “kuphatsa umngcwabo waleto tidvumbu” sifika sitetikhipha kuleyondlu, leso sihlobo nasibuta lona losabhacile, sitsi: “Usekhona yini lomunye losasele kanye nawe?” yena lolomunye aphendvule atsi: “Kute,” leso sihlobo siyawuphendvula sitsi: “Shi, thulani, kufanele sicaphele singaliphatsi Libito laSimakadze.”
11Ngobe Simakadze ubeke umyalo,
lendlu lenkhulu itawubhidlitwa,
iphihlitwe ibe ticucu,
kutsi nalena lencane ibe ticucu.
12
Emahhashi ayagijima yini emadvwaleni latihhehle?
Umuntfu angalima yini khona lapho“khona lapho” nome “elwandle” ngetinkhabi?
Kodvwa nine senijikise umtsetfocotfo,
nawenta waba butsi,
netitselo tekulunga natenta tababa,
13
Mik. 4:13
nine lenijabulela kwehlulwa kweLo Dabari“Lo Dabari” kusho “lite” bese nitsi:
“Asiyitsatsanga yini iKhanayimu“Khanayimu” kusho “timphondvo”; luphondvo luluphawu lwemandla ngemandla etfu?”
14
Kodvwa Simakadze Nkulunkulu longuSomandla
uyakhuluma utsi:
“Ngiyawuchukuluta sive,
sinivukele, ninendlu yaka-Israyeli.
Leso sive siyawunicindzetela
yonkhe indlela kusukela eLebo“Lebo” nome “ekungeneni kwa-” Hamathi
kuze kuyewufika esigodzini sase-Arabha.”Kusho kutsi: kusukela enyakatfo kuze kufike eningizimu yelive laka-Israyeli


text:
61Ngibone lenye intfo lembi lapha ngaphansi kwemtfunti welilanga, futsi ingumtfwalo lomatima kubantfu: 2
Hla. 39:6
Nkulunkulu upha umuntfu ingcebo, netimphahla letinyenti, nekuhlonipheka, kuze kutsi kubete lakweswelako lokufiswa yinhlitiyo yakhe, kodvwa Nkulunkulu angamvumeli kutsi atijabulise ngayo, esikhundleni saloko kube ngumfokati nje lotijabulisa ngayo. Nako loko kulite nemvisabuhlungu lembi.
3Indvodza ingaba nebantfwana labalikhulu, iphile iminyaka leminyenti; kodvwa nome ingaphila sikhatsi lesidze, ingakwati kutijabulisa ngetintfo letinhle tekuphila, bese kutsi ekugcineni ingabe insangcwatjwa nakahle, ngitsi umntfwana lotelwe asafile uncono kakhulu kunayo. 4Kutalwa kwakhe kulite, unyamalala ebumnyameni nelibito lakhe lifihlakale ebumnyameni. 5Nome angazange alibone lilanga, angazange ati nalutfo, kuphumula kwakhe kuncono kunekwaleyo ndvodza, 6
lite nome leyo ndvodza ingaphila iminyaka leyinkhulungwane lephindvwe kabili, kodvwa ibe yehluleka kutijabulisa ngalengcebo yayo. Abayi ndzawonye bonkhe yini?
7Yonkhe imitamo yemuntfu ngeyekutfola kudla,
noko lutsandvo lwekudla alweneliseki.
8
Umuntfu lohlakaniphile uncono ngani kunemuntfu losilima?
Umuntfu lophuyile utfolani
ngekwati kutiphatsa kahle embikwebantfu?Lamanye emahumusho atsi “ngekwati kubhekana nemphilo”
9Kuncono kweneliswa nguloko lokubona ngemehlo akho
kunekushangashangiswa lutsandvo lwekudla.
Nako loko kulite,
kufanana nekucosha umoya.
10
Konkhe lokukhona sekwetsiwa libito lako,
nemvelo yemuntfu iyatiwa.
Kute umuntfu longamelana nalonemandla kunaye.
11
Hla. 39:5
Ngekwandza kwemavi,
kwandza nebute bawo.
Kona loko kumbuyiselani nje umuntfu?
12Empeleni ngubani longahle ati kutsi yini lenhle lefanele umuntfu kulokuphila, nakulamalangana lambalwa nalalite lendlula kuwo njengesitfunti? Ngubani nje longatjela lomunye umuntfu kutsi kutakwentekani lapha ngaphansi kwemtfunti welilanga nangasekho?


text:
Why Join Atuswa
Amalgamated Trade Union of Swaziland (ATUSWA)
Yini leyenta kube sincumo lesihle kujoyina ATUSWA etisebentini taka Textile?
- ATUSWA uholwa tisebenti taka Textile, nalabase hhovisi bake basebenta ka textile lokwenta kwekutsi batati tonke timo letihlangabetana netisebenti tasemafemini.
- Baholi ba ATUSWA ngibo labamelela tisebenti ka Wages Council.
- ATUSWA wenta lokufunwa basebenti kuto tonkhe tigaba kwekuphatfwa kwakhe.
- ATUSWA ulilunga lenhlangano lekhulumela tonkhe tisebenti eveni lengu TUCOSWA.
- ATUSWA uphindze abe lilunga lenhlangano yatotonke tisebenti letisebenta ka Textile emhlabeni wonke lokwenta kwekutsi kube lula kubonisana netisebenti emhlabeni kwekutsi bachashi bangentiwa njani kutsi basinike lokuncono njengetisebenti.
- ATUSWA ufuna tonkhe tisebenti tihlangane titoba nelivi lelivakalako, ticagogwana tetinhlangano tetisebenti atiwuletsi umehluko etimpilweni tetisebenti.
- Naku ATUSWA lalwa nako;
- Maholo laphansi, tibe tindleko tekuphila tikhula onkhe emalanga
- Kungabhadadwa kwe sick leave ne maternity leave.
- Kuphocelelwa kucala emsebentini ngaphambi kwekuya esibhedlela uma uphatsekile.
- Kungabhadalwa I overtime.
- Kusentjentiswa ngenkhani I overtime uphindze ungabhadalwa.
- Kunganikwa timphahla tekuvikela emsebentini.
- Kunganikwa sikhatsi sekumunyisa kuloneluswane.
- Kunikwa I target lengetulu kwemandla.
- Kungabhadalwa kwe sick leave yemtfwana.
Nangabe ungatsandza kukhuluma natsi sebentisa WhatsApp 76464510


text:
21
“Nangabe umuntfu aletsa kuSimakadze umnikelo walokutinhlavu, kufanele kube yimphuphu lecolisakele. Kufanele afake emafutsa emncumo kanye nemphepho, 2bese ukuletsa kumadvodzana a-Aroni labaphristi. Umphristi utawukha libinta lemphuphu kanye nemafutsa emncumo, nemphepho yawo yonkhe akushisele etikwelilati kube sikhumbuto, umnikelo lowentiwa ngemlilo, kube liphunga lelinuka lusi lolumnandzi kuSimakadaze. 3Yonkhe lemphuphu lesele itawuba ya-Aroni nemadvodzana akhe; ingcwele, ngobe itsetfwe ekudleni bekunikelwe ngemlilo kuSimakadze.
4“Nangabe uletsa umnikelo walokutinhlavu longumpotongwane lophekiwe, kufanele kube ngulote imbiliso, lowentiwe ngafulaha wabhicwa nemafutsa emncumo nome-ke kube ngimicatsane legcotjiswe ngalawo mafutsa.
5“Nangabe lomnikelo walokutinhlavu utfoswa ngelikesi, kufanele wentiwe ngafulaha lobhicwe nemafutsa emncumo kodvwa kubete imbiliso lefakwako. 6Kufanele uhleshulwe ube ticucu bese utselwa ngemafutsa. Lowo-ke ngumnikelo walokutinhlavu.
7“Nangabe lomnikelo walokutinhlavu uphekwe ngelibhodo, kufanele wentiwe ngafulaha nemafutsa emncumo. 8Uboletsa kuSimakadze lomnikelo walokutinhlavu lowentiwe ngaleto tintfo, uwetfule kumphristi kucala, yena-ke utawumikisa elatini. 9Umphristi utawutsatsa licashana lawo libe sikhumbuto bese ulishisela elatini, kube ngumnikelo lowentiwa ngemlilo, liphunga lelinuka lusi lolumnandzi kuSimakadze. 10Incenye yawo lesele iyawuba sabelo sa-Aroni nemadvodzana akhe; ingcwele kakhulu ngobe itsetfwe emnikelweni lowentiwa ngemlilo kuSimakadze.
11“Konkhe lokutinhlavu lokunikelwa kuSimakadze akuyiwufakwa imbiliso; ningacali nikufake imbiliso nome luju lwetinyosi kuloko lokunikelwa kuSimakadze ngemlilo. 12
2 Khr. 31:5
Niyawukuletsa kuSimakadze njengemnikelo losivuno sekwendvulelisa, kodvwa ngeke sishiselwe elatini kutsi sibe liphunga lelinuka lusi lolumnandzi kuye. 13
Wonkhe umnikelo wenu walokutinhlavu nibowuvanga ngeluswayi. Ningacali nilushiye luswayi lwesivumelwane saNkulunkulu eminikelweni yenu yalokutinhlavu. Kufanele niyifake luswayi yonkhe iminikelo yenu. 14
Nawuletsa umnikelo walokutinhlavu wesivuno sekwendvulelisa kuSimakadze, ubonikela ngako kulukhotse. 15Ubengeta emafutsa emncumo kanye nemphepho; lowo ngumnikelo walokutinhlavu. 16Umphristi uyawushisa incenye yalokutinhlavu ibe sikhumbuto, ayishise kanye nemafutsa, nemphepho; loko-ke ngumnikelo lowentiwa ngemlilo kuSimakadze.”


text:
41BaFarisi beva kutsi Jesu abetfola, futsi abhabhatisa bafundzi labanyenti kunaJohane. 2Empeleni, Jesu ngekwakhe abengazange asabhabhatise namunye umuntfu, kodvwa bekubafundzi bakhe kuphela labebabhabhatisa bantfu. 3Ngako-ke kwatsi Jesu nakakuva lokwase kukhulunywa, wesuka eJudiya wancandzeka wabuyela eGalile. 4Bekudzingekile kutsi ahambe ngendlela ledzabula eSamariya.
5
Josh. 24:32
Jesu wangena edolobheni laseSikhari lelaliseSamariya edvutane nensimi yaJosefa, layinikwa nguJakobe.
6Umtfombo waJakobe bewukhona lapho. Jesu asadziniwe ngenca yeluhambo, wahlala phansi eceleni kwawo waphumula. Bekungacishe kube li-awa lelishumi nambili emini.
7Kwase kuchamuka umfati waseSamariya atekukha emanti. Jesu watsi kuye: “Ase unginatsise tsine.” 8Bafundzi bakhe babesengekho bayewutsenga kudla edolobheni.
9
Ezra 4:1-5
Neh. 4:1-2
Joh. 8:48
Imis. 10:28
Lomfati wemSamariya waphendvula watsi: “Kodvwa njengobe wena ungumJuda mine ngingumSamariya, ungicelelani kutsi ngikunatsise?” Ngobe phela emaJuda akadlelani nemaSamariya.
10
Isa. 12:3
Jer. 2:13
Jesu waphendvula watsi: “Kube mane bewusati sipho saNkulunkulu nekutsi ngubani lona lotsi: ‘Nginatsise,’ ngabe ucele kuye, yena abetakunika emanti laphilako.”
11Lomfati watsi: “Nkhosi, awunalutfo lwekukha, kantsi nalomtfombo uyashona; pho, utawatsatsaphi lawo manti laphilako? 12
Kantsi wena umkhulu yini kunababe wetfu Jakobe lowasinika lomtfombo? Yena wanatsa kuwo kanye nemadvodzana akhe nemihlambi yakhe.”
13
Jesu wamphendvula watsi: “Wonkhe lonatsa lamanti lawa, uphindze ome futsi. 14
Kepha lowo loyawunatsa emanti lengiyawumnika wona, angeke aphindze ome naphakadze; ngobe emanti lengiyawumnika wona, ekhatsi kuye ayawuba ngumtfombo wemanti laphuphumako, kube kuphila lokuphakadze.”
15Umfati waphendvula watsi: “Nkhosi, ngiphe lawo manti, khona ngingaseyiwuphindze ngome; ngingetiwuphindza ngite lapha kutewukha emanti.”
16Jesu watsi kuye: “Hamba ubite indvodza yakho, nite lapha.”
17Umfati wamphendvula watsi: “Ngite indvodza.”
Jesu waphendvula watsi: “Usho sibili nawutsi: ‘Ngite indvodza.’ 18Ngobe sewuke waba nemadvodza lasihlanu, nalena lonayo nyalo akusiyo yakho. Ukhulume liciniso.”
19
Umfati watsi: “Nkhosi, sengiyabona kutsi ungumphrofethi. 20
1 Khos. 9:3
Bokhokho betfu bemaSamariya bebakhonta Nkulunkulu kuyo lentsaba, nine maJuda-ke nitsi iseJerusalema indzawo lapho kufanele kukhontelwe Nkulunkulu khona.”
21Jesu watsi kuye: “Mfati, kholwa nguloku lengikushoko. Sikhatsi siyeta lapho ningetimkhonta Babe etikwalentsaba nome eJerusalema. 22
Luk. 24:47
Nine maSamariya nikhonta leningakwati, tsine maJuda sikhonta lesikwatiko, ngobe insindziso ivela kumaJuda. 23Kodvwa sikhatsi siyeta, nanyalo sesifikile, lapho labo labakhonta ngeliciniso bayawukhonta Babe ngaMoya nangeliciniso. Ngobe Babe ufuna labamkhonta kanjalo. 24
Nkulunkulu unguMoya, nalabo labamkhontako bafanele kumkhonta ngaMoya nangeliciniso.”
25Umfati watsi kuye: “Ngiyati kutsi Mesiya, lokutsiwa nguKhristu, utawufika. Nasefikile yena utakusitjela konkhe.”
26
Jesu watsi: “Nginguye mine lengikhuluma nawe.”
27Kwatsi kusenjalo kwefika bafundzi bakhe. Bamangala kakhulu nabamkhandza akhuluma nalomfati. Kodvwa kute namunye lowase watsi kuye: “Ufunani?” nome ambute atsi: “Ukhulumelani nalomfati?”
28Lomfati washiya imbita yakhe yemanti, wabuyela edolobheni, wafike watsi kubantfu: 29“Wotani nitewungibonisa umuntfu longitjele konkhe lengake ngakwenta. Kungete kwaba nguye yini Khristu?” 30Bantfu baphuma edolobheni beta kuJesu.
31Bafundzi bakhe base bayamncenga batsi: “Mfundzisi, asewudle phela.”
32Kodvwa Jesu wabaphendvula watsi: “Nginekudla lengikudlako, leningakwati nine.”
33Ngako bafundzi bacala babutana bodvwa, batsi: “Ngabe kukhona yini loke wamletsela kudla?”
34
Jesu waphendvula watsi: “Kudla kwami kukwenta intsandvo yalongitfumile, nekucedzela umsebenti wakhe langinike wona. 35Nine niyaye ningete nasho yini kutsi: ‘Sekusele tinyanga letine sivune’? Lalelani la, phakamisani emehlo enu nibone kutsi emasimi asamhlophe, asalungele kuvunwa. 36Lovunako uyaholelwa, abutse sivuno kube kuphila lokuphakadze, kuze lohlanyelako ajabule kanye nalowo lovunako. 37Ngobe kuloko licinisile lelivi lelitsi: ‘Lomunye uyahlanyela, lomunye avune.’ 38Mine nganitfumela kutsi niyekuvuna loko leningakusebentanga. Labanye basebentile, nine-ke ningene emsebentini wabo.”
39EmaSamariya lamanyenti akulelo dolobha akholwa kuJesu ngelivi lalowo mfati, lowafakaza ngekutsi: “Ungitjele konkhe lengake ngakwenta.” 40Atsi kube ete kuye emaSamariya, ase ayamncenga kutsi ase ahlalahlale nawo. Ngako-ke, wahlala khona emalanga lamabili.
41Labanyenti futsi bakholwa ngenca yelivi lakhe. 42
1 Joh. 4:14
Base batsi kulomfati: “Manje asisakholwa ngobe kushito wena, kodvwa ngobe natsi nje, matfupha, sesitivele futsi sesitibonele kutsi nguye ngempela uMsindzisi welive.”
43Ngemvakwemalanga lamabili Jesu wesuka lapho waya eGalile. 44
Mak. 6:4
Luk. 4:24
Ngobe Jesu matfupha wafakaza ngekutsi: “Umphrofethi akahlonishwa eveni lakubo.” 45
Bantfu baseGalile bamemukela ngemoya lomuhle, ngobe bebake baya eMkhosini weliPhasika eJerusalema, bafike bakubona konkhe loko labekwenta ngalawo malanga.
46
Jesu wesuka lapho wancandzeka waya eKhana laseGalile, lapho agucula khona emanti aba liwayini. Bekunesiphatsimandla sakahulumende eKhaphanawume. Sasigulelwa ngumsa waso. 47Satsi kube sive kutsi Jesu sewusukile eJudiya sewuseGalile, saya kuye. Samcela kutsi ehle aye eKhaphanawume, ayewusiphilisela lendvodzana yaso leyase igulela kufa. 48
1 Khor. 1:22
Ngako-ke Jesu watsi kuso: “Naningaboni tibonakaliso netimangaliso, ngeke nikholwe.”
49Siphatsimandla satsi: “Nkhosi, yehla ingakafi indvodzana yami!”
50Jesu watsi kuye: “Hamba, indvodzana yakho seyiphilile.”
Lendvodza yakholwa ngemavi aJesu, yavele yahamba.
51Watsi asehla nje, tisebenti takhe tamhlangabeta ngembiko wekutsi: “Indvodzana yakho seyiyaphila.”
52Wababuta watsi: “Bekusikhatsi sini nayicala kuba ncono indvodzana yami?” Baphendvula batsi: “Bekungusemini, ngensimbi yekucala, itolo, nakusuka lomkhuhlane kuye.” 53
Uyise wakhumbula kutsi bekunguleso sikhatsi Jesu lasho ngaso kutsi indvodzana yakhe seyiphilile. Ngako-ke yena kanye nemuti wakhe wonkhe bakholwa.
54
Leso-ke kwaba sibonakaliso sesibili lasenta Jesu ngemvakwekubuyela kwakhe eGalile, nase aphuma eJudiya.


text:
171
Emvakwemalanga lasitfupha, Jesu watsatsa boPhetro, naJakobe, naJohane, umnakabo, wenyukela nabo entsabeni lendze, baba bodvwa. 2
Jesu wagucuka lesinye simo embikwabo, buso bakhe bakhatimula njengelilanga, tingubo takhe taba mhlophe njengekukhanya. 3BoMosi na-Elija babonakala kubo, bakhuluma naye. 4Ngako Phetro watsi kuJesu: “Nkhosi, kuhle lokuba lapha kwetfu; nawutsandza ngitakwakha emathende lamatsatfu lapha: lelinye libe lakho, lelinye libe laMosi, lelinye libe la-Elija.”
5
Dut. 18:15
Hla. 2:7
Isa. 42:1
Mat. 3:17
Mak. 1:11
Luk. 3:22
Watsi asakhuluma loko, kwachamuka lifu lelikhatimulako, labasibekela. Kwevakala livi kulelifu litsi:
“Lena yiNdvodzana yami letsandzekako,
lengitfokota ngayo; yilaleleni!”
6Batsi nabeva loko, bafundzi bawa phansi ngebuso besaba kakhulu. 7Kepha Jesu weta kubo, wafike wabatsintsa watsi: “Sukumani, ningesabi!” 8Kepha batsi nabaphakamisa emehlo abo, bangete babona muntfu ngaphandle kwaJesu yedvwa.
9Basehla kulentsaba Jesu wabadvonsa ngendlebe, watsi: “Ningatjeli muntfu ngalombono leniwubonile, kuze kuvuswe iNdvodzana yeMuntfu kulabafile.”
10
Bafundzi babuta batsi: “Basho ngani bafundzisi bemtsetfo kutsi kufanele kufike Elija kucala?”
11Jesu wabaphendvula watsi: “Empeleni Elija uyeta, uyawubuyisela konkhe esimeni sako. 12
Kepha ngitsi kini: Elija sewefika, kuphela nje kutsi bantfu abazange bamati, kodvwa benta kuye konkhe labakutsandzako. Kanjalo-ke neNdvodzana yeMuntfu iyawuhlushwa ngabo.”
13Ngako bafundzi base bayabona kutsi abekhuluma kubo ngaJohane uMbhabhatisi.
14Kwatsi nabefika esicunjini sebantfu, kwefika indvodza yaguca embikwaJesu, 15yatsi: “Nkhosi, hawukela indvodzana yami, ngobe inesitfutfwane, ihlupheka kabi, iwela futsi emlilweni nasemantini. 16Ngiyiletse kubafundzi bakho, kodvwa behluleka kuyiphilisa.”
17Jesu waphendvula watsi: “Yehheni, situkulwane lesingakholwa nalesiphambene, kuyawudzimate kube ngunini nginani? Kuyawudzimate kube ngunini nginibeketelela? Yiletseni la kimi!” 18Jesu walekhuta lelidimoni, lomfana waphila ngaleso sikhatsi.
19Bafundzi base beta kuJesu ngasense, bafike bambuta batsi: “Kwentiwe yini kutsi tsine sehluleke kulikhipha lelidimoni?”
20
21:21
Mak. 11:23
Luk. 17:6
1 Khor. 13:2
Jesu wabaphendvula watsi: “Kwentiwe kutsi nine ninekukholwa lokuncane, ngobe ngicinisile, ngitsi kini: Naningaba nekukholwa lokuncane lokungangenhlavu yendlulamitsi, ningatsi kulentsaba: ‘Suka la, uye lapha,’ ivele isuke. Kute lokungete kwenteka kini. [ 21Kepha loluhlobo aluphumi ngaphandle kwekukhuleka nekuzila.]” Letinye tincwadzi tekucala tite lelivesi
22
20:18
Ngesikhatsi baseseGalile, Jesu watsi kubo: “INdvodzana yeMuntfu itawunikelwa etandleni tebantfu; 23batayibulala, kodvwa ngelilanga lesitsatfu iyawuvuswa ekufeni.” Badzabuka kakhulu.
24
38:26
Batsi kube befike eKhaphanawume, Jesu kanye nebafundzi bakhe, labo lababutsa umtselo welithempeli beta babuta kuPhetro batsi: “Umfundzisi wenu uyawukhipha yini umtselo welithempeli?”
25Phetro wabaphendvula watsi: “Yebo.”
Ngesikhatsi Phetro angena endlini, Jesu wambuta kucala watsi: “Simoni, ngembono wakho wena utsini? Emakhosi emhlaba ayitsatsa kubobani imitselo? Ayitsatsa emadvodzaneni awo yini, nome ebafokatini?”
26Phetro wamphendvula watsi: “Ayitsatsa ebafokatini.”
Jesu wase utsi: “Ngako-ke kusho kutsi emadvodzana akhululekile ekutseleni. 27Kodvwa-ke kuze singabakhubi, hamba uye elwandle ufike ujike lidweba lakho udwebe. Leyo nhlanti lotayibamba kucala emlonyeni wayo uyawukhandza luhlavu lwemali; ulutsatse, ubanike, utselele mine nawe, sobabili.”


text:
21
30:3
35:22
46:8
Emadvodzana a-Israyeli bekuboRubeni, naSimeyoni, naLevi, naJuda, na-Isakhari, naZebuloni, 2naDani, naJosefa, naBhenjamini, naNaftali, naGadi, na-Asheri.
3
Emadvodzana aJuda bekubo-Era, na-Onani, naShela. Lamadvodzana omatsatfu wawatalelwa nguBhatishuwa,“nguBhatishuwa” nome “yindvodzakati yaShuwa” umKhenanikati. Era, litubulo laJuda, wenta lokubi emehlweni aSimakadze, ngako Simakadze wambulala. 4
Thamari, malukatana waJuda, wamtalela boPheresi naZera. Juda abenemadvodzana lasihlanu asawonkhe.
5
Mat. 1:3
Emadvodzana aPheresi bekuboHesroni naHamuli. 6Emadvodzana aZera bekuboZimri, na-Ethani, naHemani, naKhalkoli, naDara;“Dara” letinye tincwadzi tekucala titsi “Dada” babe ngemadvodzana lasihlanu sebabonkhe. 7
Umsa waKhami bekungu-Akhani,“Akhani” nome “Akhari” lowadvonsela ema-Israyeli inhlupheko ngekutsintsa intfo lekwakungakafaneli ayitsintse.Fundza Jos. 7:1 8Umsa wa-Ethani bekungu-Azariya.
9Emadvodzana latalelwa Hesroni bekuboJerameli, naRamu, naKhalebi.NgesiHebheru kutsi “Khelubayi”
10
Ramu abenguyise wa-Aminadabi, Aminadabi anguyise waNasoni, umholi wesive sakaJuda. 11Nasoni abenguyise waSalmoni,“Salmoni” ngesiHebheru “Salma” Salmoni anguyise waBowazi; 12Bowazi abenguyise wa-Obedi, Obedi anguyise waJese. 13
17:12
2 Sam. 13:3
Jese abenguyise wa-Eliyabe, litubulo lakhe, Eliyabe abelanywa ngu-Abinadabi, wesitsatfu bekunguShimeya, 14wesine kunguNethaneli, wesihlanu kunguRadayi, 15wesitfupha bekungu-Osemi, wesikhombisa kunguDavide. 16
2 Sam. 2:18
Bodzadzewabo bekuboSeruya na-Abigayili.
Emadvodzana lamatsatfu aSeruya bekubo-Abishayi, naJowabe, na-Asaheli. 17
Abigayili watala Amasa. Uyise wa-Amasa bekunguJetheri, um-Ishmayeli.
18Khalebi, umsa waHesroni, umkakhe labengu-Azubha wamtalela indvodzakati lekwatsiwa nguJeriyothi.“wamtalela indvodzakati lekwatsiwa nguJeriyothi” letinye tincwadzi titsi “naJeriyothi abengumfati wakhe” Azubha abenemadvodzana lekwakuboJesheri, naShobabi, na-Aridoni. 19
Kwatsi kube kufe Azubha, Khalebi watsatsa Efratha lamtalela Hure. 20
Hure abenguyise wa-Uri, Uri anguyise waBesaleli.
21Emvakwaloko Hesroni walala nendvodzakati yaMakhire, uyise waGileyadi; Hesroni wayitsatsa asaneminyaka lengema-60 budzala; yamtalela Segubi. 22
Segubi abenguyise waJayire, labephetse emadolobha“labephetse emadolobha” nome “labenemadolobha” langema-23 eveni lakaGileyadi. 23
Kodvwa imibuso yaseGeshuri newaseSiriya yehlula emadolobha langema-60 khona lapho, yatfumba iHavothi Jayire,Nome “yatfumba tabelo taJayire” neKhenathi kanye netabelo takhona. Tonkhe leti bekutitukulwane taMakhire, uyise waGileyadi. 24Watsi kube Hesroni afele eKhalebi Efratha, Abiya, umfati waHesroni,NgesiHebheru akucondzakali wamtalela Ashuri, uyise“uyise” kungasho “sibondza selidolobha” nome “indvuna yemabutfo” waThekhowa.
25Emadvodzana aJerameli, litubulo laHesroni, bekuboRamu, litubulo lakhe, naBuna, na-Oreni, na-Osemi kanye na-Ahiya.“kanye na-Ahiya” nome “watalelwa bona ngu-Ahiya” 26Jerameli abenalomunye umfati, libito lakhe kungu-Atara; yena abengunina wa-Onamu. 27Emadvodzana aRamu, litubulo laJerameli, bekuboMazi, naJamini, na-Ekeri. 28Emadvodzana a-Onamu bekuboShamayi naJada, emadvodzana aShamayi bekuboNadabi na-Abishuri.
29Libito lemka-Abishuri bekungu-Abihayili, lamtalela bo-Abani naMolidi. 30Emadvodzana aNadabi bekuboSeledi na-Aphayimi. Seledi wafa angenamntfwana. 31Umsa wa-Aphayimi bekungu-Ishi, Ishi labenguyise waSheshani. Umsa waSheshani bekungu-Ahilayi.
32Emadvodzana aJada, umnakaboShamayi, bekuboJetheri naJonathani. Jetheri wafa angenamntfwana. 33Emadvodzana aJonathani bekuboPhelethi naZaza. Tonkhe leti bekutitukulwane takaJerameli.
34Sheshani abete emadvodzana, anemadvodzakati kuphela. Abenesisebenti lesasingumGibhithe, libito laso kunguJaha. 35Sheshani wanika lesisebenti lesinguJaha indvodzakati yakhe, kutsi siyitsatse ibe ngumkaso. Batala Athayi. 36Athayi abenguyise waNathani, Nathani anguyise waZabadi; 37Zabadi abenguyise wa-Eflali, Eflali anguyise wa-Obedi. 38Obedi abenguyise waJehu, Jehu anguyise wa-Azariya; 39Azariya abenguyise waHelesi, Helesi anguyise wa-Eleyasa; 40Eleyasa abenguyise waSismayi, Sismayi anguyise waShalumi; 41Shalumi abenguyise waJekamiya, Jekamiya anguyise wa-Elishama.
42Emadvodzana aKhalebi, umnakaboJerameli, bekunguMesha, litubulo lakhe, labenguyise waZifi, Zifi anguyise waMaresha; Maresha abenguyise waHebroni.NgesiHebheru akucondzakali 43Emadvodzana aHebroni bekuboKhora, naThaphuwa, naRekhemu, naShema. 44Shema abenguyise waRahamu, Rahamu anguyise waJokeyamu. Rekhemu abenguyise waShamayi. 45Umsa waShamayi bekunguMayoni, Mayoni anguyise“uyise” kungasho “umsunguli” nome “sibondza selidolobha” nome “indvuna yemabutfo” waBhethi Suri.
46Khalebi abenesingani lesasingu-Efa, labengunina waboHarani, naMosa, naGazezi. Harani abenguyise waGazezi.
47Emadvodzana aJahadayi bekuboRegemi, naJothamu, naGeshani, naPheleti, na-Efa, naShafi.
48Khalebi abenesingani lesasinguMakha, labengunina waboSheberi naThihana. 49
Waphindze watala naShafi, uyise“uyise” kungasho “umsunguli” nome “sibondza selidolobha” nome “indvuna yemabutfo” waMakbena naGibeya.
Indvodzakati yaKhalebi bekungu-Akhisa.
50Leti-ke bekutitukulwane takaKhalebi: Emadvodzana aHure, litubulo la-Efratha, bekuboShobali, uyise“uyise” kungasho “umsunguli” nome “sibondza selidolobha” nome “indvuna yemabutfo” waKhiriyathi Jeyarimu, 51naSalma, uyise“uyise” kungasho “umsunguli” nome “sibondza selidolobha” nome “indvuna yemabutfo” waBhetlehema, naHarefi, uyise“uyise” kungasho “umsunguli” nome “sibondza selidolobha” nome “indvuna yemabutfo” waBhethi Gaderi.
52
Titukulwane takaShobali, uyise“uyise” kungasho “umsunguli” nome “sibondza selidolobha” nome “indvuna yemabutfo” waKhiriyathi Jeyarimu, bekuboHarowe, nencenye yesive semaManahathi, 53nemindeni yaseKhiriyathi Jeyarimu, lekungemaJetheri, nemaPhuthi, nemaShumathi, nemaMishra. EmaSorathi nema-Eshtayoli adzabuka kulemindeni.
54Titukulwane takaSalma, uyise“uyise” kungasho “umsunguli” nome “sibondza selidolobha” nome “indvuna yemabutfo” waBhetlehema, bekungemaNethofa, nebase-Atrothe Bhethi Jowabe, nencenye yemaManahathi, nemaSori, 55
Jer. 35:2
nemaSoferi, lekwakungimindeni yebabhali lababehlala eJabesi: emaThirathi, nemaShimeyathi, nemaSukathi. Laba-ke bekungemaKheni labevela kuHamathi, titukulwane tawo tatitekudzabuka emndenini waRekhabi.“emndenini waRekhabi” nome “eBhethi Rekhabi”


text:
Buya emuva ngesikhatsi na Dokotela Peter Magubane ekupheleni kwa 1950. Utentele licashata emhlabeni. Muva wente umsebenti wekucala lomkhulu, ku African National Congress (ANC), enta nge Drum magazine. Umhleli Tom Hopkinson unetiseke kakhulu ngalomsebenti walomtfwebuli lomncane. Peter utochubeka asebente ngekwatisa babhali be Drum, kufana ne ʹNude ʺKuphasaʺ Kuhamba’ kuveta kwehliswa kwekuphasa kwemtsetfo kanye nemphatfo yebantfu labamnyama la Ningizimu Afrika.
Umnyaka lolandzelako, Peter wawina indzawo yekucala neyesitsatfu kumncintiswano wekutfwebula. Lomtfwebuli titfombe lomhlophe lotsetse indzawo yesibili wala kuchawula ngesandla sakhe. Ngaphandle kwalobugudlugudlu ngalesosikhatsi, umsebenti longavimbeki uyavulwa. Ngesikhatsi lesifanako, iSophiatown ibulewe, iwiselwe phansi. Kanyekanye naleleminye imindeni, waphocelelwa wasuswa - wagutjwa waphindze wabekwa eDiepkloof.
Ngemnyaka wa 1960 kanye na 1970, insha kuletinye tindzawo talamhlabeni tibona umzabalazo ngemculo kanye nembhikisho. Kulomhlaba wasekhaya, lentsatseli yekutfwebula, nyalo ngeminyaka yakhe yemashumi lamatsatfu, ubhala ngetintfo letimcoka lekufana nekuBulawa kwebantfu eSharpville - kanye nelicala le Drum Magazine lelise Rivonia.
Lomnyaka wa 1980 wavula iminyango yangaphandle kuntsatseli letfwebulako Dokotela Peter Magubane. Umsebenti we United Nations High Commissioner weTihlupheki ichubela umsebenti wayo la Afrika. ʹLokulamba noma kufa lakuvetako etindzaweni letifana nabo Somalia kanye ne Ethiopia ngaletitikhatsi ʹTikutsintsa esimongweni sakho.ʹ Ngaso sona lesosikhatsi, usebentela iTime Magazine yala Ningizimu Afrika.
Kumunye umsebenti, ngemnyaka wa 1985, wabhala ngesifo semfundzi eNatalspruit. Kwatsi nakucala budlova ngalelolanga wadutjulwa emahlandla lalishumi nesikhombisa ngaphansi kwelikhalo ngemabhola lamancane. Wabuyela emuva kulesiphitsiphitsi ngekushesha, ngemnyaka wa 1986, wangena wasita lomunye make kanye nemntfwanakhe loyitfombatana esicukwini lebesikwatile sase Leandra.
Ngemnyaka wa 1990, Peter Magubane wakhetfwa njengemtfwebuli wa Nelson Mandela kutsi atobhala ngekungena kwelelive kunkhululeko yekukhetsa yeminyaka lemine. ʹLenhlobo ye ʺkutfwebula kwsepolitikiʺ lomsebenti lebengiwenta babebasejele walungiselela lendlela yami kutsi ngikhetfwe njengemtfwebuli lotolandzela Mandela konkhe lapho ayakhona kuze kufike sikhatsi lapho khona aba Ngumengameli welive lase Ningizimu Afrika.
'Ngajabula!ʹ wahleka Peter. Yini lenye lengetulu lengentiwa ngumtfwebuli titfombe kunekutsi abitwe kutsi atolandzela imphilo ye ngilozi? Kwabakuhle kukhetfwa kubatfwebuli lebebabaningi kutsi ngilandzele lendvodza lenemandla nesibindzi. Bengati kutsi kumele ngitimisele nangakha lemphilo yakhe njengoba ngangiyibona, kuze kubengulesikhatsi atsatsa sikhundla sebuNgameli’.
Peter wabhala tincwadzi letisitfupha, letintsatfu tato tavalwa la Ningizimu Afrika ngemnyaka wa 1970 na 1980: Magubane we Ningizimu Afrika, Ngimnyama njengobe Nginjalo kanye ne Umntfwana Lomnyama. Ngesikhatsi semsebenti wekunconywa kwa Dokotela Peter Magubane ngemsebenti wakhe kwaba nenkhulumo leyashiwo kutsi ʹIncumbi yetintfo temoya iveta tintfo letincane tendzawo kunaloko kwemsebenti wa Magubane ayedvwa lakubutsisile!ʹ Sifundvo sakhe – inkinga iyalingana ngebubanti – ngekuhambela, kusukela ekuhlobiseni buve kuya ekukhombiseni imphilo yekukhetsa la Ningizimu Afrika.
Emkhatsini walemihlomelo leminingi yangaohandle Peter layitfola, kukhona munye umhlomelo loneligcabo lendzawo eshelufini lakhe: kucondza kwemiSebenti Lephambili weli Kiliasi Lesibili, lawutfola kulobekanguMengameli Nelson Mandela ngemnyaka wa 1999. ʹNgitfole nemihlomelo yetitfombe leminengi, kepha lona munye lengawutfola ku Madiba nguwona lengibambelele kuwo kakhulu. Uma unemhlomelo lochamuka endvodzeni lefana na Mandela — yini lenye longayifuna lengetulu? Asho atigcabha.
Translated by Phindile Malotana


text:
11
Emvakwekufa kwaSawula, Davide wancandzeka nasancobe ema-Amaleki, wafike wahlala eSikilagi emalanga lamabili. 2
1 Sam. 4:12
Ngelilanga lesitsatfu kwefika indvodza iphuma enkambu yaSawula, inetimphahla tayo letidzabukile kanye nelutfuli enhloko. Yatsi nayifika kuDavide, yawa phansi, yakhotsama, imhlonipha.
3Davide wayibuta watsi: “Uphumaphi?”
Yaphendvula yatsi: “Ngibaleke enkambu yaka-Israyeli.”
4Davide wayibuta watsi: “Kwenteke njani? Ngitjele.”
Yamphendvula yatsi: “Emadvodza abalekile ashiya imphi. Linyenti lawo ligwaziwe lafa. NaboSawula nemsa wakhe Jonathani bafile.”
5Davide wakhuluma kulelijaha lelalimletsele lombiko, watsi: “Wati ngani kutsi Sawula nemsa wakhe Jonathani bafile?”
6
Lelijaha latsi: “Kwentekile ngaba setikwentsaba iGilbowa, ngabona Sawula eyeme etikwesikhali sakhe, tincola kanye nebagibeli bemahhashi sekusondzele kutawukhwela etikwakhe. 7Watsi kube agucuke angibone, wamemeta, mine ngabuta ngatsi: ‘Yini nje lengingayenta?’
8“Wase uyangibuta watsi: ‘Ungubani wena?’
“Mine ngamphendvula ngatsi: ‘Ngingum-Amaleki.’
9“Wabe sewukhuluma kimi utsi: ‘Mani lapha ngenhla kwami ungibulale! Sengisemlonyeni wekufa, kodvwa seloku ngisaphila.’
10“Ngako ngivele ngema ngenhla kwakhe, ngambulala, ngobe ngatile kutsi njengobe asawile angeke aphindze asindze. Ngibese ngitsatsa lomchele lobewusenhloko yakhe kanye nelibhengela lelisemkhonweni wakhe, ngakuletsa lapha enkhosini yami.”
11Davide kanye nawo onkhe emadvodza labenawo badzabula tembatfo tabo. 12Balila bakhala kwaze kwaba nguntsambama, bazilela Sawula, nemsa wakhe Jonathani, nemabutfo aSimakadze, nesive sema-Israyeli, ngobe babebulewe ngenkemba.
13Davide wabuta lelijaha lelaliletse lombiko kuye, watsi: “Wena uphumaphi?”
Laphendvula latsi: “Mine ngiyindvodzana yemuntfu wesive, um-Amaleki.”
14
26:11
Hla. 105:15
Davide wambuta watsi: “Wena awukesabi ngani kuphakamisa sandla sakho nekubulala umgcotjwa waSimakadze?”
15Ngako Davide wabita lenye yalamadvodza, watsi kuyo: “Hamba kuye, umbulale!” Wavele wambulala, wafa. 16Ngobe Davide abetsite kuye: “Ingati yakho itawubasetikwakho. Nemlomo wakho ukulahla ngebufakazi, nawutsi: ‘Ngibulele logcotjiwe waSimakadze.’ ”
17Davide washo nasi sililo, alilela Sawula nemsa wakhe Jonathani, 18
wakhipha nemlayeto kutsi emadvodza akaJuda afundziswe lesililo sebutjoki.
Sibhalwe encwadzini yaJasheri:“Jasheri” lelibito lisho “Lolungile” nome “Locotfo”
19“Bukhosi bakho, Israyeli, bulele phansi,
bubulawelwe etintsabeni.
Emachawe lanemandla kakhulu asawile!
20
“Loku akusiwumenyetelwa eGathi,
kungakhulunywa nasetitaladini tase-Ashkeloni,
funa emadvodzakati emaFilisti ajabule,
funa emadvodzakati alabangakasoki atfokote.
21“Nine tintsaba taseGilbowa,
shangatsi ningabate ematolo nemvula,
nibete nemasimi laneminikelo yalokutinhlavu.
Ngobe lihawu lalabanemandla lilele ehlazweni,
lihawu laSawula alisamanyateliswa ngemafutsa.
22
Engatini yalabagwaziwe
nasetidvunjini temachawe,
butjoki baJonathani bashaya bacotfula,
nenkemba yaSawula ayibuyanga yabayaba.
23“Sawula naJonathani
basaphila babetsandvwa, baligugu,
nasekufeni abazange behlukane.
Bebanematubane kwendlula emangce,
bebanemandla kwendlula emabhubesi.
24“Awu, madvodzakati aka-Israyeli,
lilelani Sawula.
Wanembatsisa ngaletibovu naleticolisakele,
wahlobisa tingubo tenu
ngemihlobiso yegolide.
25“Emachawe lanemandla awile emphini!
Jonathani ulele, ubulawelwe etintsabeni takho.
26
19:1
“Ngiyakukhalela, mnaketfu Jonathani,
bewuligugu kimi!
Lutsandvo lwakho kimi belumangalisa,
lumangalisa kwendlula lwalabasikati.
27“Emachawe lanemandla awile!
Tikhali temphi nato setibhubhile.”


text:
411Kwatsi sekuphele iminyaka lemibili legcwele, Faro wabhudza eme eceleni kwemfula iNayili. 2Wabona tinkhomati letisikhombisa letatibukeka kahle tikhuluphele tichamuka, tikhuphuka emfuleni, tefike tadla emhlangeni. 3Kwatsi kusenjalo kwakhuphuka letinye futsi emfuleni, nato tisikhombisa; tona-ke tatibukeka kabi tondze tingimikhehlekhehle, tema elusentseni lwemfula eceleni kwaleti letinye. 4Leti letondzile tesuka tadla leti letisikhombisa letikhuluphele. Faro wase uyaphaphama. 5Waphindze wabuyela walala. Wabhudza lelinye futsi liphupho. Wabhudza abona tibhuluja letisikhombisa letatitikhulu tibhaceka eluhlangeni lunye. 6Emvakwato, kwase kubhaceka tikhutu letisikhombisa kungatsi tihangulwe ngumoya wasemphumalanga. 7Letikhutu tamita letibhuluja; Faro wase uyaphaphama, nalapho wakhandza kutsi abebhudza. 8
Ngakusasa ekuseni umphefumulo wakhe wakhatsateka kakhulu kangangekutsi wadzimate wabita tonkhe tangoma taseGibhithe kanye nabo bonkhe bosiyazi bakhona. Batsi kube befike, Faro wabalandzisa lamaphupho akhe, kodvwa kwabate ngisho namunye lowaba nemandla ekumchazela ngawo.
9
Lomphatsi lomkhulu wetitja taFaro wakhuluma kuFaro watsi: “Sengiyakhumbula tiphosiso tami lamuhla. 10Ngesikhatsi inkhosi itfukutselele tisebenti tayo, yafaka mine nendvuna yebapheki betinkhwa ejele lelisendlini yendvuna yetingadzi. 11Ngabusuku bunye sobabili sabhudza, lelo nalelo phupho lalinenchazelo yalo. 12Sasinalomunye umHebheru labesemncane asisebenti sendvuna yabogadzi. Satsi nasimtjela lamaphupho etfu, wasinika inchazelo yalelo nalelo phupho. 13Nangempela konkhe kwenteka njengobe abesitjelile: Mine ngabuyiselwa emsebentini wami, yena wajutjelwa intsambo.”
14
Ngako Faro watfumela kutsi kulandvwe Josefa; wakhishwa masinyane ejele. Watsi kube ahhule silevu, agcoke letinye timphahla, wase uletfwa kuFaro. 15Faro wakhuluma kuJosefa watsi: “Ngibhudzile, kodvwa kute nome munye lonemandla ekungichazela ngaleliphupho. Kodvwa sengivile kutsi wena utsi ungalandziswa ngeliphupho, ulichaze njengobe linjalo.”
16Josefa waphendvula watsi: “Akusimi, nkhosi, kodvwa nguNkulunkulu lotawunika Faro inchazelo lengiyo.”
17Faro wase ulandzisa Josefa utsi: “Ngibhudze ngime elusentseni lwemfula iNayili, 18kwase kuchamuka tinkhomati letisikhombisa, tibukeka kahle, tikhuluphele, tikhuphuka emfuleni, tadla emhlangeni. 19Kutsite kusenjalo kwachamuka letinye letisikhombisa emvakwato, tona tatitimbi, tondze lengingazange sengikubone lapha kuleli laseGibhithe. 20Leti letondzile tesuka tadla leti tekucala betitinhle tikhuluphele. 21Kodvwa kutsite nome setitidlile kwangete kwabonakala, ngobe betisolo tinjalo nje, tondze tingimikhehlekhehle. Ngase ngiyaphaphama. 22Ngaphindze ngabhudza futsi: Ngabhudza ngibona tibhuluja letisikhombisa tibhaceka eluhlangeni lunye. 23Kutsite kusenjalo kwase kubhaceka tikhutu letimbi letibunile, kungatsi tihangulwe ngumoya wasemphumalanga. 24Letikhutu tesuka tamita letibhuluja letisikhombisa. Sengititjele tonkhe tangoma, kodvwa kute nasinye lesibe nemandla ekunginika inchazelo.”
25Josefa wakhuluma kuFaro watsi: “Omabili lamaphupho aFaro, asho intfo yinye. Nkulunkulu wembulele Faro ngaloko latakwenta. 26Tinkhomati letinhle letisikhombisa timele iminyaka lesikhombisa, kanjalo futsi naletibhuluja letisikhombisa timele iminyaka lesikhombisa; kokubili kuchaza intfo yinye. 27Tinkhomati letisikhombisa letimbi kantsi tondzile letalandzela, tona-ke timele iminyaka lesikhombisa, kanjalo futsi netikhutu letihangulwe ngumoya wasemphumalanga: Timele iminyaka lesikhombisa yendlala. 28Kunjengobe ngishito kuFaro, Nkulunkulu wembulele Faro ngaloko latakwenta. 29Kutawufika iminyaka lesikhombisa yenala lenkhulu eveni lonkhe laseGibhithe. 30Kodvwa emvakwayo kutawulandzela leminye iminyaka lesikhombisa yendlala lenkhulu, yonkhe inala iyawukhohlakala eGibhithe; indlala italigubudzela lonkhe live. 31Inala ingeke iphindze ikhunjulwe eveni, ngenca yendlala letawulandzela, ngobe itawuba matima kakhulu. 32Lokuphindzaphindzeka kwaleliphupho laFaro kuchaza kutsi loku kumiswe nguNkulunkulu, futsi Nkulunkulu utakwenta masinyane.
33“Ngako-ke Faro akakhetse indvodza lecaphelako, nalecotfo, ayibeke yengamele lonkhe live laseGibhithe. 34Akachubeke Faro abeke tindvuna kuyo yonkhe imimango yalelive. Letindvuna tibotsatsa incenye yesihlanu yesivuno kulo lonkhe laseGibhithe, ngaleminyaka yenala lenkhulu. 35Tibutse konkhe lokudla ngaleminyaka yenala lesikhombisa letako, konkhe tikwente ngeligama nangemandla aFaro, tikubutsele emadolobheni lokudla, bese tiyakulondvolota. 36Lokudla-ke kutawugcinelwa lelive kutsi kudliwe ngesikhatsi sendlala letakwembesa iGibhithe yonkhe, kuze live lingabhubhi ngenca yendlala.”
37Lesiphakamiso semukeleka kuFaro nakuto tonkhe tindvuna takhe. 38Faro wakhuluma kuletindvuna takhe watsi: “Kodvwa singamtfolaphi umuntfu lofana nalona, lonaMoya waNkulunkulu?” 39Faro wase utsi kuJosefa: “Njengobe Nkulunkulu akukhombise konkhe loku, angiboni kutsi ukhona umuntfu locaphelako nalocotfo kwendlula wena. 40
Ngako ngitakubeka wengamele live lami; bantfu bami batakwenta konkhe lokushoko. Mine ngitaba mkhulu kunawe ngesihlalo sebukhosi kuphela.” 41Wachubeka Faro watsi: “Sengikubekile kutsi wengamele lonkhe live laseGibhithe.” 42
Faro wakhipha indandatho yakhe esandleni sakhe, wayifaka esandleni saJosefa; wamembatsisa ingubo yelineni lecolisakele, wamegabisa buhlalu begolide entsanyeni. 43Wamekhweta encoleni yakhe yesibili. Bogadzi bakhe bahamba embikwakhe, bamemeta batsi: “Khweshani! Khweshani!” Wambeka kanjalo-ke kutsi engamele lonkhe laseGibhithe. 44Ngetulu kwaloko Faro wakhuluma kuJosefa watsi: “NginguFaro; ngaphandle kwakho kute umuntfu lotawuphakamisa sandla sakhe nome lunyawo lwakhe lapha kuleli laseGibhithe.” 45Faro wetsa Josefa libito watsi nguSafenathi Phaneya; wamendzisela Asenathi, indvodzakati yaPhotifera, umphristi wase-Oni.
Ngako-ke Josefa waphuma wahamba kulo lonkhe laseGibhithe. 46Josefa abesaneminyaka lengemashumi lamatsatfu nakacala kusebenta ngaphansi kwaFaro. Wesuka kuFaro walihamba lonkhe laseGibhithe. 47Kwatsi ngeminyaka lesikhombisa yenala, live laba nesivuno lesikhulu. 48Konkhe lokudla kweminyaka lesikhombisa yenala Josefa wakubutsela emadolobheni. Lelo nalelo dolobha eGibhithe kwaba yindzawo yekugcina kudla, nasekuvuniwe emasimini lasedvutane nalo. 49Josefa wasigcina sonkhe ngebunyenti baso lesivuno lesasingangetihlabatsi taselwandle, wadzimate wakuyekela nekusibala, ngobe sasingeke sisabaleka.
50
48:5
Yatsi isengakefiki iminyaka yendlala, Josefa abesanemadvodzana lamabili labesawatalelwe ngu-Asenathi, indvodzakati yaPhotifera, umphristi wase-Oni. 51Lona wekucala Josefa wametsa libito watsi nguManase,“Manase” shangatsi ngesiHebheru lelibito lisho litsi “kukhohlwa” ngobe ngaloko abesho kutsi: “Nkulunkulu ungente ngakhohlwa konkhe kuhlupheka kwami nemndeni waketfu.” 52Lona wesibili Josefa wametsa libito watsi ngu-Efrayimu,“Efrayimu” shangatsi ngesiHebheru lelibito lisho litsi “kutsela titselo” ngaloko abesho kutsi: “Nkulunkulu ungiphe bantfwana eveni lekuhlupheka kwami.”
53Yaphela-ke iminyaka lesikhombisa yenala eveni laseGibhithe, 54
kwacala iminyaka yendlala, njengobe abeshito Josefa. Kwaba nendlala emaveni onkhe, kodvwa kulo lonkhe laseGibhithe kwakusekhona kudla. 55
Yatsi kube indlala yembese lonkhe live, baseGibhithe bahamba bayawukhala kuFaro bamtjela kutsi sebabulawa yindlala. Faro wabaphendvula watsi: “Hambani niye kuJosefa, nente konkhe latanitjela kona.”
56Ngako-ke yatsi kube indlala yandze nalo lonkhe live, Josefa wativula tonkhe tingungu takhe watsengisela baseGibhithe kudla, ngobe indlala yase ilikhungetse lonkhe laseGibhithe.
57Ngetulu kwaloko, wonkhe umhlaba weta eGibhithe kutawutsenga kudla kuJosefa, ngobe lendlala yase ikhungetse wonkhe umhlaba.